Biarritz [bjaʀits] (Oksitaans: Biàrritz [biˈarrits], Baskies: Miarritze) is 'n stad aan die Golf van Biskaje en belangrike toeristesentrum in die Franse Baskeland (département Pyrénées-Atlantiques en région Nieu-Akwitanië) met 'n oppervlak van 11,66 vierkante kilometer en 24 777 inwoners (2016) wat in Frans les Biarrots genoem word. Nog tot in die laat 19de eeu was Biarritz 'n klein vissersdorp en 'n basis vir walvisjagters. Eers toe strandvakansies gewild geraak het, het 'n plaaslike toerismebedryf begin ontwikkel. Die bou van spoorweë en die bekendheid wat persoonlikhede soos Napoléon III en sy eggenote, koningin Eugénie, aan Biarritz besorg het, was die dryfkrag agter die vinnige opswaai van die toerismesektor. Die natuurskoon en die buitengewone ligging tussen die Atlantiese Oseaan en die Pireneë het van Biarritz 'n eersterangse vakansiebestemming gemaak wat steeds as een van die mees elegante strandoorde langs die Atlantiese kus van Frankryk beskou word. Sy groot strand, die Grande Plage, was vroeër 'n belangrike verblyfplek vir Europa se adellike vakansiegangers. Die stad is derhalwe ook die "konings se strandoord" genoem.


Wene of Wenen (Duits: Wien [viːn] luister (hulp·inligting), Oostenryks: Wean) is die hoofstad van Oostenryk en vorm tegelykertyd een van die nege federale deelstate (Bundesland Wien) van dié land. Met 'n bevolking van ongeveer 1,89 milljoen is Wene die grootste stad en die kulturele en politieke spilpunt van die Alperepubliek. Dit is na Berlyn en nog voor Hamburg die naasgrootste Duitssprekende stad in Europa. Die stad is geleë aan weerskante van die Donau, 40 kilometer van die Oostenryks-Slowaakse grens en 50 km van die Slowaakse hoofstad Bratislava af. Wene, wat ondanks sy periferiese ligging in die ooste van Oostenryk tot dié land se belangrikste politieke, ekonomiese, wetenskaplike en kulturele sentrum ontwikkel het, word as enklawe – en as een van Oostenryk se nege deelstate – volledig omring deur die deelstaat Neder-Oostenryk. Dit is die setel van Oostenryk se seremoniële staatshoof, die federale president (Bundespräsident), die federale regering (Bundesregierung), verskeie administratiewe federale liggame en die regering van Wene wat 'n dubbele politieke funksie uitoefen as munisipale en deelstaatregering.


Wes-Sahara (Arabies: الصحراء الغربية, aṣ-Ṣaḥrā’ al-Gharbīyah; Berbers: Taneẓroft Tutrimt; Spaans: Sahara Occidental) is 'n gebied wat voorheen as Spaans-Sahara, 'n kolonie van Spanje bekend gestaan het. Dit is geleë in Noord-Afrika, suid van Marokko, suidwes van Algerië en noordwes van Mauritanië. Die Kanariese Eilande lê noordwes van Wes-Sahara in die Atlantiese Oseaan. In Julie 2004 het Wes-Sahara 'n bevolking van 267 405 gehad. Dit beslaan 'n oppervlakte van 266 000 km². Wes-Sahara is dus effens kleiner as Nieu-Seeland en net groter as die Verenigde Koninkryk, maar met 'n totale bevolking kleiner as die meeste stede in Suid-Afrika. Die etniese samestelling van die bevolking is oorwegend Sahrawis, letterlik inwoner van die Sahara of woestyninwoner ('n mengsel van Arabiere en gearabiseerde Imazighen (Berbers)) en Arabiere uit Marokko. Sahara (Arabiese uitspraak: [ˈsˤɑħrɑːʔ]) beteken woestyn in Arabies. Byna die hele bevolking van Wes-Sahara is Moslems. Alhoewel Marokko aanspraak maak op die hele gebied, erken 39 lande, waaronder Suid-Afrika, die Arabiese Demokratiese Republiek Sahara as soewereine owerheid van die gebied en dit is 'n lid van die Afrika-unie.


Numeriese analise is die deel van wiskunde wat te doen het met die berekening van werklike getalle soos y = 0,732 050807568877 {\displaystyle y=0{,}732050807568877} eerder as eksakte simboliese antwoorde soos y = 3 − 1. {\displaystyle y={\sqrt {3}}-1.} Dit word veral gebruik wanneer eksakte analise nie moontlik is nie, en sluit onder ander in: Die benadering van 'n moeilik berekenbare funksie deur 'n eenvoudiger funksie. Die berekening van integrale met behulp van 'n eindige aantal waardes van die integrand. Die voorstelling van die oplossing van 'n differensiaalvergelyking as 'n tabel van funksiewaardes. Interpolasie (vind van tussenwaardes) in so 'n tabel. Drie verwante maar verskillende dissiplines word gewoonlik onder die term numeriese analise ingesluit: Numeriese metodes 'n Eksakte wiskundige proses wat teoreties 'n oneindige aantal stappe behels, word vervang met 'n oneindige ry prosesse wat elk slegs 'n eindige aantal stappe benodig. In die praktyk sal slegs 'n eindige aantal van daardie prosesse uitgevoer word. In die proses ontstaan daar onvermydelik 'n fout , dws die mate van onakkuraatheid wat inherent is aan berekenings en skattings.


Touwsrivier is 'n dorp in die Wes-Kaap, Suid-Afrika. Die N1 nasionale pad gaan verby die dorp. Reeds in die eerste helfte van die 18de eeu het boere hulle hier gevestig. Die plaas waarop die dorp ontwikkel is, is reeds in 1748 toegeken. Die naam Touw is moontlik 'n vervorming van die Khoikhoi woord dau ('weg' of 'pas'). Nadat die spoorlyn na die noorde Matjiesfontein in die 1870's bereik het, is 'n steenkool- en diensdepot aan die noordekant van die Hexrivierberge as 'n noodsaaklikheid beskou. Die keuse het op Touwsrivier geval waar 'n stasie met die naam Montaguweg op 7 November 1877 geopen is. Die naam is op 1 Januarie 1883 na Touwsrivier verander. Die aanleg is juis hier so groot gemaak omdat daar 'n steil opdraande na Worcester voorgelê het en sommige treine se massa en lengte minder gemaak moes word om die stywe Hexrivierpas te kon uitkom. Die hotel Frere is deur die spoorwegowerhede gebou om voorsiening te maak vir passasiers wat 'n dag of twee op Touwsrivier moes deurbring. Vir die volgende 60 jaar was die dorp niks meer as 'n groot spoorwegsentrum nie.


Die Pond Sterling van Jersey is die amptelike geldeenheid van die Bailiwick of Jersey, die grootste van die Kanaaleilande. Die Pond van Jersey is saam met die Pond Sterling van Guernsey en banknote van die Bank van Engeland, asook van Skotland, wettige betaalmiddel op die eiland. Die Tesourier van die State van Jersey hou vir elke banknoot van 1 £ (Jersey), wat uitgegee word, £1,10 in banknote van die Bank van Engeland. Die Pond van Jersey is gevolglik 'n baie stabiele geldeenheid. Die banknote, wat tans in omloop is, het 'n beeld van Koningin Elizabeth II op die voorkant en bekende bakens of historiese gebeurtenisse van Jersey op die agtersy. 'n Jersey-bees dien as watermerk. 1 Pond-banknoot, groen, Parogiale kerk van Saint Helier 5 Pond-banknoot, perskleur, La Corbière vuurtoring 10 Pond-banknoot, rooi, Die dood van Majoor Pierson, Slag van Jersey (1781) 20 Pond-banknoot, blou, Herehuis van Saint Ouen 50 Pond-banknoot, bruin, Regeringsgebou Die muntstukke van Jersey wys die Koningin se profiel op die voorkant, terwyl daar 'n verskeidenheid ontwerpe op die agtersy is: 1p Toring van Le Hocq 2p L'Hermitage (woonplek van die Heilige Helier) 5p Seymour-toring 10p La Pouquelaye de Faldouet (dolmen) 20p Vuurtoring van La Corbière 50p Kasteel van Grosnez Alhoewel ook pond-muntstukke uitgegee word, word hulle nie dikwels gebruik nie.


Hydro-Québec is 'n aandelemaatskappy in provinsiale besit wat Kanada se Franssprekende provinsie Quebec van elektrisiteit voorsien. Ook die vervoer en verspreiding van krag binne die provinsiale netwerk val onder sy beheer. Soos die naam al aandui, word krag in Québec veral deur hidroëlektriese kragsentrales opgewek. Die onderneming, waarvan die provinsiale regering van Quebec die enigste aandeelhouer is, het sy hoofkwartier in Montreal. Met sy altesaam 62 waterkragsentrales is Hydro-Québec die vernaamste elektrisiteitsverskaffer in Kanada asook die wêreld se grootste produsent van hidroëlektriese krag wat naas die inheemse mark ook internasionaal in die groothandelsmark vir elektrisiteit verkoop word. Die beskikbare opwekvermoë van Hydro-Québec se aanlegte, wat in 2014 4,2 miljoen klante van elektrisiteit voorsien het, is 36 643 megawatt (MW). Die onderneming bevorder ook die ontwikkeling van ander energiebronne soos windenergie en biomassa. So kom 99 persent van alle krag, wat deur Hydro-Québec opgewek word, uit hernieubare energiebronne. Sy kragnetwerk is die mees uitgebreide in Noord-Amerika en voorsien ook klante in aangrensende deelstate van die Verenigde State van elektrisiteit. Die ontwikkeling en uitbou van hidroëlektriese kragopwekking is binne 'n halfeeu voltooi.


Die Noordelike Alliansie (wat verkies het om bekend te staan as die Verenigde Front vir die Redding van Afghanistan; Persies: جبهه متحد اسلامی ملی برای نجات افغانستان, Jabha-yi Muttahid-i Islāmi-yi Millī barā-yi Nijāt-i Afghānistān) was 'n groep van faksies wat 'n gemeenskaplike doel gehad het om die voormalige Talibanregime in Afghanistan omver te werp. Dié Alliansie het weerstand gebied teen die Talibanbeweging wat hul beheer oor Afghanistan uitgebrei het van Kandahar in 1994 tot dit uiteindelik beheer oor negentig persent van Afghanistan teen September 2001 uitgeoefen het. Die Noordelike Alliansie se hoofkwartier was in Mazar-i-Sharif en het met Amerikaanse hulp die Taliban tot 'n val gebring teen Desember 2001. Die Noordelike Alliansie het basies bestaan uit vyf moedajadien faksies. Dié groepe was: Islam Party van Afghanistan – Jamiat-I Islami-yi Afghanistan – bestaande uit Farsi-sprekende Tajikies, gelei deur Burhanuddin Rabbani. In latere jare het Rabbani weinig mag gehad en was Achmed Sjah Massoed die ware leier. Islam Eenheidsparty van Afghanistan – Hizb-I Wahdat-I Islami-yi Afghanistan – bestaande uit Sjietiese Hazaras, gelei deur die martelaar Abdul Ali Mazari, gesteun deur Iran.


Grade Celsius (simbool: °C) is 'n SI-eenheid van temperatuur. Die vriespunt van water word as 0 °C gedefinieer en die kookpunt teen 100 °C. 1°C = 274,15 K, en absolute nul is -273,15 °C Die eenheid is vernoem na die Sweedse sterrekundige, Anders Celsius (1701 - 1744) wat 'n soortgelyke stelsel vir die eerste keer in 1742 voorgestel het. Temperatuur omskakelings: °F = °C × 1.8 + 32 °C = (°F – 32) / 1.8 K = °C + 273.15 °C = K – 273.15 Die temperatuurskaal is uitgevind deur Anders Celsius en is oorspronklik ontwerp op so 'n wyse dat daar 100 grade/indelings tussen die vriespunt van water en die kookpunt van water by standaard atmosferiese druk was. Die stelsel het onder verskeie name bekend gestaan tot en met 1948 toe die stelsel se naam amptelik verander is na Celsius deur die Algemene Konferensie oor Mates en Gewigte (CR 64).


Die onderstaande lys van lande volgens Menslike-ontwikkelingsindeks is afkomstig uit die Verenigde Nasiesontwikkelingsprogram se Menslike-ontwikkelingsverslag 2007/2008, saamgestel op grond van 2005 data en gepubliseer op 27 November 2007. Dit dek 175 VN-lidlande (uit 192), asook Hongkong (SAR van China) en die Palestynse Administrasie-geadministreerde gebiede. 17 VN-lidlande is nie ingesluit nie as gevolg van gebrek aan data. Die gemiddelde MDI van gebiede van die Wêreld en groepe lande word ook ter vergelyking verskaf. Die Menslike-ontwikkelingsindeks (MDI) is 'n vergelykende maatstaf van lewensverwagting, geletterdheid, onderwysvlak, en lewenstandaard vir lande wêreldwyd. Dit is 'n standaardmetdode om welstand, veral kinderwelstand, te meet. Dit word gebruik om te onderskei of 'n land 'n ontwikkelde, ontwikkelende of onder-ontwikkelde land is, en om die impak van ekonomiese beleide op lewensgehalte te meet. Die indeks is in 1990 deur die Pakistanse en Indiese ekonome Mahbub ul Haq en Amartya Sen ontwikkel. Lande val in drie breë katergorieë gegrond op hulle MDI: hoë, medium, en lae menslike ontwikkeling. = styg. = bestendig. ▼ = daal.


Boris Fjodorowitsj Godoenof (Russies: Борис Фёдорович Годунов) (1550 / 1551 – 23 April 1605) was van 1584 tot 1598 die de facto-regent van Rusland en daarna, van 1598 tot 1605, die eerste tsaar wat nie van die Huis van Rjoerik was nie. Ná sy dood het Rusland die Tyd van Beroeringe betree. Boris Godoenof was die beroemdste lid van ’n antieke Russiese familie wat afgestam het van die Tartaarse prins Tsjet, wat in die vroeë 14de eeu van die Goue Horde na Kostroma geïmmigreer en daar die Ipatijef-klooster gestig het. Godoenof se loopbaan begin aan die hof van Iwan die Verskriklike. In 1570 neem hy deel aan die Serpeisk-veldtog en die volgende jaar word hy lid van die gevreesde Opritsjnina. In 1570/1571 versterk Godoenof sy posisie aan die hof deur te trou met Maria Grigorijewna Skoeratowa-Belskaja, dogter van Maljoeta Skoeratof, Iwan se groot gunsteling. In 1580 kies Iwan vir Irina (Aleksandra) Fjodorowna Godoenowa (1557–23 November 1603), Godoenof se suster, as vrou vir sy seun en erfgenaam, die 14-jarige Fjodor (1557–1598).


Fjodor I Iwanowitsj (Russies: Фёдор I Иоаннович) (31 Mei 1557 – 17 Januarie 1598) was van 1584 tot 1598 tsaar, die laaste heerser van Rusland se Rjoerik-dinastie. Dié seun van Iwan die Verskriklike is ook "Fjodor die Klokluier" genoem vanweë sy gewoonte om deur die land te reis en kerke se klokke te lui. Fjodor, wat na bewering verstandelik gestrem was, het feitlik glad nie in die politiek belang gestel nie. Hy was vroom en het die meeste van sy tyd in gebed deurgebring. Hy het ’n land beërwe wat verwoes was deur die buitensporighede van sy pa, Iwan die Verskriklike, en het die regering van die land oorgelaat aan sy swaer, Boris Godoenof. Hy trou in 1580 met Irina (Aleksandra) Fjodorowna Godoenowa, Boris se suster. Ná twaalf jaar van getroude lewe skenk Irina in 1592 die lewe aan ’n dogter, Fjodosia. Toe sy in 1594 op tweejarige ouderdom sterf, stort die tsaar geestelik ineen. Omdat hy geen ander kinders het nie, kom die eeue oue Rjoerik-dinastie met sy dood tot ’n einde en betree Rusland die Tyd van Beroeringe.


'n Stroombreker is 'n outomatiese elektriese skakelaar wat ontwerp is om 'n elektriese stroombaan teen skade te beskerm as gevolg van oorbelading of 'n kortsluiting. Anders as 'n smeltdraad (sekeringsdraad) wat slegs een keer kan werk en dan vervang moet word, kan 'n stroombreker herset word (hetsy handmatig of outomaties) om normale werking te hervat. Stroombrekers word in verskeie groottes vervaardig en wissel van kleiner toestelle wat gebruik word om indiwiduele huisoudelike toestelle te beskerm tot groot skakeltuig wat ontwerp word om hoë-spanning stroombane te beskerm wat groot stede van elektrisiteit voorsien. Magnetiese stroombrekers word gebou met 'n solenoïede (elektromagneet) waarvan die trekkrag toeneem soos die stroom toeneem. Die stroombreker se kontakte word deur 'n knip toegehou en as die stroom in die solenoïede die aangeslane stroom oorskry laat die solenoïede die knip oopspring deur die werking van 'n veer. Sommige soorte magnetiese stroombrekers sluit 'n hidrouliese tydsvertragingsfunksie in waar die solenoïed se kern in 'n buis wat 'n viskose vloeistof bevat geleë is. Die vertraging wat sodoende bewerkstellig word laat kort stroomstuwings toe wat dikwels gepaard gaan met die aanskakel van 'n elektriese motor en soortgelyke toerusting.


Die Stade Chaban-Delmas is 'n stadion in die Suidwes-Franse metropool Bordeaux wat tussen 1938 en 2015 veral as tuisveld vir die plaaslike sokkerspan Girondins des Bordeaux gedien het en sedert 2011 die rugbyspan Union Bordeaux Bègles huisves. Die stadion se naam is in 2001 gewysig; dit het vroeër bekend gestaan as Stade du Parc Lescure en dra tans die naam van die politikus Jacques Chaban-Delmas wat in die periode tussen 1947 en 1995 die amp van burgemeester van Bordeaux beklee het. Die aantal sitplekke is by die voorskrifte van internasionale wedstryde soos die FIFA Sokker-Wêreldbekertoernooi in 1998 aangepas en beloop tans 34 694. Sedert die somer van 2007 beskik die stadion oor twee reuseskerms met 'n oppervlak van 37 vierkante meter elk wat ter geleentheid van die Rugbywêreldbeker 2007 geïnstalleer is. Die stadion is in 1935 in die vorm van 'n fietssportstadium (Frans: stade vélodrome) opgerig, en in 1938 is wedstryde van die FIFA Sokker-Wêreldbekertoernooi hier gehou. Dit was die eerste stadion ter wêreld wat oor volledig oordekte tribunes beskik het sonder enige pilaar wat die sig van die toeskouers belemmer het.


Die Rynse Sendelinge in Suid-Afrika was afkomstig van die Rynse Sendinggenootskap wat op 23 September 1828 in Duitsland gevorm is toe die vier sendingverenigings van Elberfeld, Barmen, Köln en Wesel saamgesmelt het. Die oudste van die verenigings was Elberfeld wat in 1799 deur Gereformeerde en Lutherse lidmate gevorm is. In die stigtingsjaar nog is die eerste sendeling na Suid-Afrika of die Kaapkolonie gestuur. Dit het gelei tot die stigting van die dorpie Wupperthal. Die eerste sendeling was Johann Gottfried Leipoldt. Hierdie artikel is ’n saadjie. Voel vry om Wikipedia te help deur dit uit te brei.


Tennis Suid-Afrika (Engels: Tennis South Africa), voorheen die Suid-Afrikaanse Tennisassosiasie (Tennis South Africa Association, SATA), organiseer tennisbedrywighede in Suid-Afrika. Veertien provinsiale assosiasies is by SATA geaffilieer. Hulle is: Boland Gauteng-Oos Gauteng-Sentraal Gauteng-Noord Grens KwaZulu-Natal Limpopo Mpumulanga Noord-Kaap Noordwes Oos-Kaap Suid-Westelike Distrikte Vrystaat Westelike Provinsie (en) Tennis Suid-Afrika se amptelike webwerf Hierdie artikel is ’n saadjie. Voel vry om Wikipedia te help deur dit uit te brei.


Op 16 September 2007 het die lugdiens One-Two-GO se Vlug 269 verongeluk nadat dit probeer het om in swaar weer op die Phuket Internasionale Lughawe in Thailand te land. Die vliegtuig het die aanloopbaan hard getref en in twee gebreek. Die lughawe is die volgende middag vir verkeer heropen. Van die 130 mense aan boord het 84 passasiers en 5 bemanningslede, insluitend albei vlieëniers, in die ramp gesterf. http://www.nationmultimedia.com/2007/09/16/headlines/headlines_30049141.php http://www.nationmultimedia.com/2007/09/16/headlines/headlines_30049142.php http://aviation-safety.net/database/record.php?id=20070916-0 "Internation Herald Tribune". Geargiveer vanaf die oorspronklike op 19 September 2007. Besoek op 19 September 2007. "Fatal McDonnell Douglas MD80 Events" (in Engels). Geargiveer vanaf die oorspronklike op 2 Maart 2000. Besoek op 20 September 2007. "Phuket Airport reopens after Sunday air disaster". MCOT. 2007-09-17. Besoek op 2007-09-17. "JetPhotos.net Census info for HS-OMG" (in Engels). Geargiveer vanaf die oorspronklike op 8 Januarie 2017. Besoek op 17 September 2007. Aircraft Accident Investigation Committee, Ministry of Transport of Thailand: Finale verslag (Archive) (en) "Interim Report One Two Go Airlines Company Limited Mcdonnell Douglas DC-9-82 (MD-82) HS-OMG Phuket International Airport Thailand 16 September 2007."


Jokohama (横浜市, Yokohama-shi?, [jokoꜜhama]), luister (hulp·inligting) is die hoofstad van die Kanagawa-prefektuur in Japan, geleë in die Kantogebied van die hoofeiland Honsjoe en 'n belangrike kommersiële spilpunt van die Groter Tokio-gebied. Jokohama se bevolking van 3,6 miljoen maak dit Japan se grootste ingelyfde stad en die tweede mees bevolkte gebied na Tokio (dit geld slegs snags; bedags het Jokohama die derde grootste bevolking). Jokohama het spoedig as 'n prominente hawestad ontwikkel na die beëindiging van Japan se selfverkose isolasie in die laat 19de eeu en is vandag een van die land se belangrikste seehawens tesame met Kobe, Osaka, Nagoja, Hakata, Tokio en Chiba. Jokohama was een van die gasheerstede tydens die Rugbywêreldbeker 2019. Tokio is nie 'n enkele ingelyfde stad nie – sien Tokio vir meer inligting oor die samestelling van Tokio. Wikimedia Commons het meer media in die kategorie Jokohama. (en) Toerisme-inligting oor Jokohama op Wikivoyage (jp) Amptelike webwerf (en) Toerismewebwerf


Koster is 'n dorp in die Noordwesprovinsie van Suid-Afrika. Bastiaan Hendricus Koster het hom in 1860 op die plaas "Kleinfontein" gevestig nadat hy vanaf Nederland geëmigreer het. Toe die spoorlyn vanaf Johannesburg na Mahikeng geopen het in 1910, is 'n halte op Kleinfontein opgerig. Die dorp Koster het later ontstaan rondom die halte. Koster het 'n dorp geword in 1913 en 'n munisipaliteit in 1930. Die distrik is 2 700 km2 groot. Die Kosteromgewing is bekend vir mielieboerdery, asook leiklip- en diamantontginning. Op 11 November 1970 was die laaste diamantstormloop in Suid-Afrika hier gehou nadat diamante ontdek is. Die vonds was egter kortstondig. Die distrik lê op die waterskeiding tussen die Oranjerivier en die Limpoporivier. Die Elands- en Kosterriviere vloei noord na die Limpopo en die Mooirivier suid verby Potchefstroom na die Vaalrivier. Lys van dorpe in Suid-Afrika Op Pad in Suid-Afrika. B.P.J. Erasmus. 1995. ISBN 1-86842-026-4 "Hoofplek Koster". Sensus 2011. Hierdie Suid-Afrika-verwante artikel is slegs 'n saadjie. U kan ons wikipedia help deur dit uit te brei.


Dorothy Mary Crowfoot Hodgkin, OM, FRS (12 Mei 1910 – 29 Julie 1994) was 'n Britse grondlegger van proteïenkristallografie. Sy het pionierswerk gedoen betreffende die X-straalkristallografietegniek, 'n metode wat gebruik word om die driedimensionele struktuur van biologiese molekules te bepaal. Onder haar mees invloedryke ontdekkings is die bepaling van die struktuur van penisillien, insulien, en vitamien B12 waarvoor sy in 1964 die Nobelprys vir Chemie gewen het. In 1969, na 35 jaar se werk, was Hodgkin in staat om die struktuur van insulien te bepaal. Sy word beskou as een van die voorste wetenskaplikes op die gebied van X-straalkristallografiestudie van natuurlike molekules. Benewens haar ongelooflike wetenskaplike vermoëns was sy beskeie, spraaksaam, en geesdriftig oor maatskaplike ongelykhede en vrede. Dorothy Mary Hodgkin (née Crowfoot) is op 12 Mei 1910 in Kaïro, Egipte, gebore waar albei haar ouers, albei argeoloë, op daardie stadium gewerk het. Toe sy vier jaar oud was, het haar ouers vir 'n kort rukkie na Engeland teruggekeer. Hulle het hul kinders by familie en oppassers gelos vir onderrig en vir die duur van die Eerste Wêreldoorlog na Egipte teruggekeer.


Samuel Daniel Shafiishuna Nujoma (gebore op 12 Mei 1929 in Ongandjera, Suidwes-Afrika) is 'n Namibiese politikus wat tussen 1990 en 2005 as eerste president van Namibië gedien het. Hy is op 21 Maart 1990 ingehuldig en in 1994 en 1999 herverkies en het in die amp gedien tot 2005. Hy was ook president van die South-West Africa People's Organisation van die stigting in 1960 tot 2007. In 1990 het Sam Nujoma die eerste president van 'n onafhanklike Namibië geword. Hy het 'n land geërf met 'n uitstekende infrastruktuur, 'n sterk mineralebasis, 'n gesonde ekonomie en 'n gevestigde bevolking wat grotendeels onaangetas was deur enige oorlog. In 1998 het die Namibiese parlement 'n diens aan Nujoma bewys deur die grondwet te wysig om hom toe te laat om hom vir 'n derde ampstermyn verkiesbaar te stel. Hy het die verkiesing gemaklik gewen. Onder Nujoma het Namibië bo sy gewig probeer veg. Verhoudinge met Botswana het afgekoel, deels as gevolg van Namibiese aansprake op water uit die Kavango en deels omdat Botswana herberg verleen het aan Capriviane wat aan onderdrukking ontvlug het.


Damasus II was die 151ste pous van die Rooms-Katolieke Kerk. Pous Damasus II is gebore as Poppo von Brixen waarskynlik in Pildenau, Beiere, Duitsland, die seun van graaf Poppo II von Rott. Voor sy verkiesing was Poppo biskop van Brixen in Tirool. Op 17 Julie 1048 volg hy Pous Benedictus IX op en regeer tot sy dood op 9 Augustus 1048. Hy word opgevolg deur Pous Leo IX. Die naam ‘Damasus’ beteken 'van diamant'. Na die dood van Pous Clemens II in Julie 1047 het die Tusculum faksie weer sy mag laat geld en met die steun van Bonifatius, Markgraaf van Toskane, het hulle weer Benedictus IX pous gemaak. Op Kersdag 1047 het die gesante van Rome vir die keiser Hendrik III die nuus van Clemens se dood gebring en gevra dat hy iemand moet aanstel. Die gesante het, soos hulle opgedra is, vir Halinard, aartsbiskop van Lyon voorgestel. Die keiser het egter Poppo von Brixen aangestel as Pous Damasus II. Die keiser het Bonifatius opdrag gegee om Damasus na Rome te neem. Bonifatius het aanvanklik geweier omdat hy Benedictus verkies het, maar die keiser het sy voet neergesit.


Die maag (Latyns: ventriculus, gaster) is 'n orgaan in die liggaam wat betrokke is by die vertering van voedsel. Dit het ook 'n belangrike funksie by die uitskakeling van mikro-organismes wat die res van die spysverteringstelsel mag bedreig. Anatomies is die maag 'n meestal boontjievormige, hol en gespierde sak. Dit is betrokke by die tweede fase van spysvertering, na die kouproses. Wanneer die mens kos inneem, stimuleer die aanskoue en geur van die voedsel maagsapsekresie, via die tiende kraniaalsenuwee, die nervus vagus. Die maag se fisiologiese milieu is uiters suur, weens die afskeiding van maagsuur. Die pH-vlak in die maagholte wissel gewoonlik tussen 1 en 2, afhangende van die dierspesie, voedselinname, tyd van die dag, medikasiegebruik, en ander faktore. In die teenwoordigheid van spysverteringsensieme stel so 'n omgewing die liggaam in staat om groot molekules (soos dit voorkom in voedsel) na kleiner molekules af te breek, sodat hierdie molekules uiteindelik absorbeer kan word in die dunderm.


Die Ottomane was Islamitiese Turke wat genoem is na hul stigter, Osman I (ook vertaal as Othman of Ottoman). Osman was die seun van 'n Turkse hoofman en het 'n reputasie as vaardige krygsman en leier opgebou tydens plundertogte op vestings van die Bisantynse Ryk in noordwes-Turkye (destyds Anatolië genoem). Duisende Turke en Arabiere het hulle by hom aangesluit en mettertyd het hy en sy opvolgers 'n magtige ryk opgebou en die Bisantyne stelselmatig teruggedryf. Op 29 Mei 1453 het die Ottomane onder sultan Mehmet II die Bisantynse Ryk die finale nekslag toegedien met die verowering van Konstantinopel, hoofstad van die Bisantyne. Dié stad se naam is verander na Istanboel (grootste stad van hedendaagse Turkye) en alle Christelike kerke, soos die bekende Hagia Sophia (Kerk van die Heilige Wysheid), is in Islamitiese moskees verander. Die Ottomaanse Ryk het sy hoogtepunt bereik onder Süleyman die Manjifieke (1520–1566), toe die grootste deel van die Nabye Ooste, Noord-Afrika, Wes-Asië, die Balkan-lande en Hongarye onder sy beheer was. Süleyman I het sy sukses beskou as 'n beloning van Allah omdat hy Islam bevorder het.


Die groep The Wallflowers is 'n rockgroep van Los Angeles, Kalifornië wat 'n Grammy-toekenning ontvang het. Die groep se self-getitelde debuut album is vrygestel in 1992 deur Virgin Records. Alhoewel dit deur die resensente geprys is, het aanvanklik slegs 40 000 kopieë verkoop. Sedertdien is 'n daar egter reeds 'n beraamde 600 000 kopieë verkoop. Die oorspronklike lede van die groep bestaan uit die sanger en kitaarspeler Jakob Dylan (die jongste seun van Bob Dylan), basspeler en agtergrondsanger Barrie Maguire, Peter Yanowitz op tromme, Rami Jaffee op orrel en kitaarspeler Tobi Miller. Die vier het opgebreek kort na die vrystelling van hul eerste plaat as gevolg van 'n geskil tussen die lede en hul platemaatskappy. Die groep het 'n nuwe kontrak met Interscope Records geteken en sedertdien nog vier ander albums uitgereik. Die onlangste, Rebel, Sweetheart was on 2005 vrygestel. The Wallflowers (1992) Bringing Down the Horse (1996) (Breach) (2000) Red Letter Days (2002) Rebel, Sweetheart (2005) Glad All Over (2012)


Eugenius I was die 8ste teenpous asook die 75ste wettige pous van die Rooms-Katolieke Kerk. Pous Eugenius I is in die Aventynse Heuwel distrik van Rome gebore as die seun van Rufinianus. Hy was bekend weens sy vroomheid, sagtheid en genadigheid. Hy was 'n priester van sy jong dae en het verskeie poste in die Kerk beklee. Op 16 September 655 volg hy Pous Martinus I op en regeer tot sy dood op 2 Junie 657. Hy word opgevolg deur Pous Vitalianus. Die naam ‘Eugenius’ beteken 'edelgeborene' in Grieks. Pous Eugenius I is al op 10 Augustus 654 as teenpous geïnstalleer onder dwang van keiser Constans II van Bisantium en die goewerneur Theodorus Calliopas. Hy het homself pas na die dood van Pous Martinus I as die wettige pous beskou. Hy het hom kragtig verset teen die monotelitisme en die invloed van die keiser van Bisantium en sterf toe hy ook verban sou word soos sy voorganger Pous Martinus I. Pous Eugenius word as heilige vereer in die Rooms-Katolieke Kerk. Sy feesdag is op 2 Junie. Davis, R. (2001) Book of the Pontiffs (English Translation of the Liber Pontificalis) Liverpool University Press.


Paltsgraaf (Duits: Pfalzgraf, Latyn: comes palatinus) is 'n historiese adellike titel. Dit is 'n samestelling van die woorde "palts" (in die paleis of hof) en "graaf", ’n koninklike bestuursamptenaar. 'n Paltsgraaf het as hofdienaar van hoë rang namens die Frankiese of Heilige Romeinse Keiser opgetree. In die Merowingiese- en Karolingiese Frankiese Ryk was Paltsgrawe koninklike ampsdraers van hoë rang met hoofsaaklik administratiewe en regspligte. Met die amp is paltsgrawe dikwels ook heerskappy oor 'n koning of keiser se paleis en landgoed toegeken. Hierdie burgagtige paltse, of konininklike howe, het in verskeie hertogdomme voorgekom. Teen die agtergrond van die ontwikkeling van die Heilige Romeinse Ryk uit die Oos-Frankiese Ryk het die paltsgrawe uitgebreide koninklike voorregte ontvang om die politieke behoud van die koninkryk te verseker en om as teenwig te dien vir die magtige hertoë. Die paltsgrawe was nou nie meer met die oorspronklike pligte rondom die bestuur van 'n koningspaleis belas nie, maar het eerder 'n soort beheerfunksie en verteenwoordiging van die koning in die hertogdomme vervul en het hiermee die tweede posisie ná die hertog in die hertogdom beklee.


Noviercas is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Kent is 'n Sweedse musiekgroep met oorsprong in Eskilstuna in 1990 onder die naam Coca-Cola Kids, waarna hulle later as Jones & Giftet (Afrikaans: Jones & die Gif), en toe Havsänglar (Afrikaans: Engelhaaie) bekend gestaan het. Sedert die groep se deurbraaktreffer, "Kräm (så nära får ingen gå)" (Afrikaans: Room (so naby durf niemand kom nie)), het hulle al heelwat groot Sweedse radiotreffers gehad. Teen 2007 was hulle een van die gewildste rockgroepe in Swede, dog het hulle min of meer onbekend buite Skandinawië gebly. Kent het vir 'n kort rukkie 'n internasionale loopbaan aangedurf met Engelse weergawes van hul albums Isola en Hagnesta Hill, saamgaande met musiektoere deur die Verenigde State vir eersgenoemde album. Hulle het egter tou opgegooi nadat hulle nie die deurbraak bereik het waarop hulle gehoop het nie. Kent het hul Skandinawiese pogings voortgesit met nog drie albums en 'n EP. Hulle het al heelwat toekennings verwerf en word algemeen beskou as Swede se gewildste musiekgroep. Die groep het al meer as 'n miljoen albums verkoop.


Almazul is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Tajahuerce is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Matalebreras is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Muriel Viejo is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


La Póveda de Soria is 'n munisipaliteit in die provinsie Soria in die Spaanse outonome gebied Kastilië en León. Volgens die 2012-sensus het die munisipaliteit 'n bevolking van 122 inwoners. Hierdie Spanje-verwante artikel is 'n saadjie. U kan help deur dit uit te brei.


101 Bataljon (voorheen 1 Owambo Bataljon) was 'n bataljon van die Suid-Afrikaanse Weermag. 2RAB (Tweede Regiment Algoabaai) onder bevel van kommandant Robin Field het opdrag gekry om in die tweede helfte van 1977 vir drie maande lank die verantwoordelikheid te aanvaar vir 'n bepaalde subsektor (met hoofkwartier te Okotope) van sektor 10 in die operasionele gebied. Ná inleidende operasionele opleiding te Oshivelo is 2RAB in die Okotopegebied ontplooi. Drie van 2RAB se pelotonsersante is op afgedeelde diens na 1 Owambo Bataljon (later: 101 Bataljon) se opleidingsbasis by Ondangwa gestuur vir die eerste plaaslike opleiding van 'n nuwe inname Owambosoldate. Dié driemanskap het bestaan uit sersante Lawrie Evans, Selwyn Gray en Petrus Potgieter. Die eenheid is in Januarie 1976 gestig as 1 Owambo Bataljon, wat in Januarie 1978 hernoem is tot 35 Bataljon, 35 Bataljon is uitsluitlik onder die Owambo gewerf en slegs basiese opleiding ontvang, maar dit het verander na 1978 toe die opleiding versterk is met die klem op landelike teenaanvalsbedrywighede. Die Suidwes-Afrika Gebiedsmag, SWAG het die bataljonnommers hernoem volgens hul geografiese ligging op die grens.


Gerhardus Christian Coetzee (gebore 8 April 1955 in Boksburg), beter bekend as Gerrie Coetzee, is 'n oud-bokser en Suid-Afrika se beste swaargewigbokser tot nog toe. Coetzee, wat in 'n Gereformeerde huis gebore is, was die eerste bokser uit Afrika om óm die wêreldswaargewigtitel mee te ding, en ook die eerste om dit te wen, toe hy in 1983 vir Michael Dokes in Richfield, Ohio in die tiende rondte uitslaan. Oor sy loopbaan het hy 33 keer gewen, 6 keer verloor en een keer gelykop geveg. Van sy 33 oorwinnings het hy 21 gevegte met 'n uitklophou beklink. Hy het gedurende sy loopbaan probleme met sy regterhand gehad en moes drie operasies aan dié hand ondergaan. Dit het aan hom twee byname besorg: "The Bionic Hand" en "Seer Handjies". Na aanleiding hiervan het Leon Schuster 'n liedjie getiteld "Gerrie Seer-Handjies Coetzee" opgeneem. HAT Taal-en-feitegids, Pearson, Desember 2013, ISBN 978-1-77578-243-8 Coetzee se boksrekord Geargiveer 12 Oktober 2012 op Wayback Machine


Washington (Engels: State of Washington, uitgespreek /ˈwɒʃɪŋtən/) is 'n deelstaat in die Noordwestelike-Stille Oseaan-streek van die Verenigde State van Amerika. Die staat is vernoem na George Washington, die eerste president van die Verenigde State. Die hoofstad is Olympia en die grootste stad is Seattle. Washington het 'n bevolking van omtrent 7,6 miljoen en 'n oppervlakte van 184 827 vierkante kilometer. Dit is die 42ste deelstaat wat tot die Unie toegelaat is. Washington word in die noorde deur die Kanadese provinsie Brits-Columbië, in die ooste deur Idaho, en in die suide deur Oregon begrens. In die weste lê die Stille Oseaan. Die berg Saint Helens is 'n aktiewe vulkaan in die suidweste van die staat; dit het laas in 1980 uitgebars. Die Columbiarivier vorm vir 480 km die grens tussen dié deelstaat en Oregon. Washington se bynaam is The Evergreen State. Dit is die enigste deelstaat wat na 'n president vernoem is. Toerisme Experience Washington Geskiedenis Washington State Historical Society


Die Dordtse Leerreëls is opgestel deur die Gereformeerde Kerke van die Verenigde Nederlande tydens die Sinode van Dordrecht wat van 1618 tot 1619 gehou is. Aan die begin van die 17de eeu (1600’s) en 50 jaar voor die koms van Jan van Riebeeck na Suid-Afrika, het daar in die Nederlandse Gereformeerde kerke 'n groot beroering ontstaan wat uitgeloop het op die uiters belangrike Sinode van Dordrecht. Jacobus Arminius († 1609), 'n professor in teologie aan die Universiteit van Leiden het die streng Calvinistiese opvatting van die leer van die uitverkiesing verwerp en verkondig dat God by die uitverkiesing rekening sou hou met die mens se glo. Hiermee het sekere standpunte van Pelagius weer die kerk binnegekom. Arminius is heftig teengestaan deur Franciscus Gomarus († 1641), ook 'n professor in teologie aan die Universiteit van Leiden, en dit het uitgeloop op 'n heftige leerstryd sodat daar in die jaar 1618 'n sinode in Dordrecht saamgeroep is. Die voorstanders van Arminius se leer is die Remonstrante genoem omdat hulle met 'n geskrif in vyf punte 'n betoog voorgelê het.


In die ekostelsel is daar 'n gedurige onderlinge wisselwerking tussen die organismes, omdat baie organismes in een gemeenskap saam woon. Herbivore is afhanklik van die produseerders en die predatore is weer afhanklik van die herbivore en/of ander karnivore. Alle dooie plante en diere word deur die ontbinders ontbind. Op hierdie wyse word die omgewing skoongehou. Dit is goeie voorbeelde van die gedurige wisselwerkng en toon baie duidelik die indirekte of direkte onderlinge afhanklikheid tussen organismes. Die voorafgaande toon hoofsaaklik die voedingsverwantskappe tussen organismes aan. Daar is egter ook talle ander noodsaaklike wisselwerkinge, byvoorbeeld groot bome wat skaduwee bied aan skaduplante; bome en struike wat plek bied vir voëls om nes te maak, vir spinnekoppe om hul webbe te spin en vir insekte om hul eiers te lê; diere wat sade van plante versprei, en so voorts. Hierdie verwantskappe lei tot spesiale interaksieverskynsels. Kompetisie is 'n wisselwerking waardeur albei betrokke organismes benadeel word. Kompetisie ontstaan wanneer 'n aantal organismes gelyktydig afhanklik is van die een of ander gemeenskaplike en beperkte hulpmiddel of bron. Elke populasie bestaan uit baie individue. Alhoewel die individue baie ooreenkomste kan vertoon, is hulle, met weinig uitsonderinge, nooit presies eenders nie.


CJ van der Linde (gebore 27 Augustus 1980 in Welkom, Suid-Afrika) is 'n voormalige Springbokrugbyspeler. Sy gereelde posisie is stut. Hy het voorheen vir die Cheetahs in die Superrugbykompetisie gespeel. Hy het sy debuut vir die Springbokke op 22 gemaak op 16 November 2002 in 'n wedstryd teen Skotland op Murrayfield, wat Suid-Afrika 21-6 verloor het. Hy het daardie jaar nog 'n keer in 'n internasionale toets vir die Springbokke uitgedraf in die wedstryd teen Engeland op Twickenham-stadion. Sy volgende wedstryd vir die Springbokke was in 2004 teen Ierland in 'n twee-toetsreeks in Suid-Afrika. Hy het daarna teen die Suidsee-eilande rugbyspan in Gosford gespeel. Hy is vervolgens vir die Springbokke se 2004 Drienasiesreeks span gekies waar hy in drie wedstryde gespeel het. Die einde van daardie jaar het hy nog vyf toetse gespeel vir Suid-Afrika se einde-van-die-jaar toer na die Noordelike Halfrond. Van der Linde het in 2005 11 keer vir die Springbokke gespeel insluitend middel-van-die-jaar-toetse teen Frankryk en in die 2005 Drienasies. Nadat hy vir die Springbokke gespeel het in die 2006 middel-van-die-jaar-toetse is hy ingesluit in die 2006 Drienasiesspan.


Die definisie van die waarskynlikheidsruimte is 'n grondslag van waarskynlikheidsleer. Dit is voorgestel deur Kolmogorov in die 1930's. 'n Waarskynlikheidsruimte ( Ω , F , P ) {\displaystyle (\Omega ,{\mathcal {F}},P)} is 'n maatruimte met 'n maat P wat die waarskynlikheidsaksiomas bevredig. Die steekproefruimte Ω , {\displaystyle \Omega ,} is a nie-lëe versameling waarvan die elemente as uitkomste of natuurtoestande bekend staan en waarna dikwels met die simbool ω {\displaystyle \omega } verwys word. Die versameling van alle moontlike uitkomste van 'n eksperiment staan bekend as die steekproefruimte van die eksperiment. Die tweede item, F {\displaystyle {\mathcal {F}}} , is 'n σ-algebra van subversamelings van Ω {\displaystyle \Omega } . Die elemente van F {\displaystyle {\mathcal {F}}} word gebeurtenisse genoem. 'n Gebeurtenis is 'n versameling van uitkomste, waarvan die waarskynlikheid kan bepaal word.


Die Kunstenaarskolonie Worpswede (Duits: Künstlerkolonie Worpswede) was 'n lewens- en werkgemeenskap van kunstenaars wat in 1889 in die dorp Worpswede (tans Nedersakse in Noord-Duitsland), sowat 18 kilometer noordoos van Bremen, gestig is. Worpswede het sodoende die tuisdorp van beduidende impressionistiese en ekspressionistiese Duitse kunstenaars geword. In 1889 het die kunstenaars Fritz Mackensen, Hans am Ende en Otto Modersohn hulle in die dorp Worpswede gevestig en hier 'n kunstenaarskolonie gestig. In 1893 het Fritz Overbeck en in 1894 Heinrich Vogeler by hulle aangesluit, terwyl Carl Vinnen uit Beverstedt informele kontak met die groep gehad het. Paula Becker, wat in 1901 met Otto Modersohn sou trou, het haar in 1898 in Worpswede gevestig waar Fritz Mackensen skilderlesse aan haar gegee het. In 1895 het Heinrich Vogeler die voormalige plaashuis Barkenhoff gekoop wat hy volgens die Art Nouveau-styl omgebou het. Die Barkenhoff het vervolgens tot die sentrum van die kunstenaarsbeweging in Worpswede ontwikkel. Die eenvoudige landelike lewe en die Noord-Duitse landskapstoneel het ook skrywers soos Rainer Maria Rilke, sy latere vrou, die beeldhoueres Clara Westhoff, en Manfred Hausmann geïnspireer.


'n Plasmabrander is 'n toestel wat 'n plasmavloei in 'n spesifieke rigting bewerkstellig. Die plasmastraal kan gebruik word vir: Plasmasnywerk Plasmasproei Plasmaboog afvalverbranding 'n Plasmabrander werk deur 'n elektriese boog deur 'n gas te ontlaai wat deur 'n beperkte opening gespuit word. Induktief gekoppelde plasmabranders wat radiofrekwensie opwekking gebruik word hoofsaaklik in die halfgeleier- en optiese veselbedrywe gebruik. Daar is ook nuwe ontwikkelinge waar die plasma met mikrogolwe opgewek word en daar sodoende weggedoen kan word met elektrodes. Anders as 'n gewone brander hoef die gas nie 'n brandstof te wees nie en kan dit uit enige gas soos lug, argon, stikstof, suurstof ensovoorts wees. Streng gesproke is enige brander wat met brandstof aangedryf word ook 'n plasmabrander aangesien die vlamme uit 'n plasma bestaan. 'n Plasmabrander word egter onderskei van gewone branders in die opsig dat die plasma nie deur die termiese energie van verbranding opgewek word nie. Webwerf met inligting oor die werking van 'n plasmasnyer Geargiveer 28 Februarie 2008 op Wayback Machine Beskrywing van mikrogolf plasmabrander Geargiveer 18 April 2007 op Wayback Machine


Reine is 'n dorp in Noorweë met 329 inwoners. Die nedersetting dien as die administratiewe sentrum van die Moskenes-munisipaliteit en het al in 1743 'n beduidende handelsentrum geword. Ondanks sy afgeleë ligging het Reine tot 'n belangrike toeristebestemming ontwikkel, en 'n foto met 'n uitsig oor Reine is op die voorblaaie van 'n aantal reisgidse en reisbrosjures gebruik. Die dorpsgebied van Reine het op 'n aantal eilande uitgebrei, en vanweë sy ligging en natuurskoon word dit as die mooiste vissersdorp op die Lofoten-argipel beskou. Die dorpskern lê op 'n skiereiland in die Reinefjord. Reine word vanaf die weste tot by die noordooste deur berge omring. Die bergspits Reinebringen bied 'n pragtige uitsig oor die dorp en die berge, eilande en fjorde in sy omgewing. Die plaaslike Sverdrup-gesin het al sedert die jaar 1743 'n belangrike rol in Reine se ekonomie gespeel. Die klein dorpskerk is in 1891 deur Hartvig Sverdrup gebou, en die Sverdrup-begraafplaas lê langsaan die kerk. Die Sverdrups is nog steeds die belangrikste werkgewer in Reine.


Leo IV was die 103de pous van die Rooms-Katolieke Kerk. Pous Leo IV is in Rome gebore die seun van Radoaldus. Op 10 April 847 volg hy Pous Sergius II op en regeer tot sy dood op 17 Julie 855. Hy word opgevolg deur Pous Benedictus III. Die naam ‘Leo’ beteken 'Leeu'. Pous Leo IV is eenparig verkies tot opvolger van Pous Sergius II sonder die goedkeuring van die keiser Lotarius I. Ten tye van sy verkiesing was hy kardinaal van "Santi Quatri Coronati". Die pous se bewind is gekenmerk deur probleme met die Sarasene. Hy het die Sint Pieterskerk en die Sint Pauluskerk, wat deur hulle verniel is, herstel. Toe die Sarasene Gaeta beleër het, het die pous in 848 en 849 die mure herstel en versterk. Toe die Moslems Portus aangeval het, het hy die stede Napels, Gaeta en Amalfi aangemoedig om 'n verbond teen hulle te vorm. Cesarius, seun van hertog Sergius I van Napels het die bevel oor die vloot gekry. Die seeslag by Ostia wat daarop gevolg het, was een van die bekendste in die Middeleeue en Rafael het 'n fresco daarvan gemaak in sy kamers in die Vatikaan.


Trevor Nasser is 'n Suid-Afrikaanse virtuoos en speel kitaar, mandolien en banjo. Hy is ook musieklektor. Hy het sy pa se musiekskool oorgeneem. 1982: Chariots Of Fire 1986: Trevor Nasser 1988: Trevor Nasser Vol.3 2004: Memories 2008: Moods Kanaal van Trevor Nasser op YouTube Trevor Nasser op Facebook Hierdie artikel is ’n saadjie. Voel vry om Wikipedia te help deur dit uit te brei.


Bles Bridges (22 Julie 1946 – 24 Maart 2000) was 'n legendariese Afrikaanse sanger wat hoofsaaklik minneliedjies gesing het. Hy is bekend vir liedjies soos Ruiter van die Windjie, Op die vlerk van 'n spierwit duif, Maggie en Sweef soos 'n arend. Hy was die eerste Afrikaanse sanger wat in die Superbowl by Sun City opgetree het (in 1987) en was bekend vir die rose wat hy by konserte uitgedeel het, asook vir sy buite-egtelike verhouding in 1990. Hy is in 2000 in 'n motorongeluk oorlede. Lawrence John Gabriel Bridges is op 22 Julie 1946 op Viljoensdrif gebore en het sy skoolloopbaan aan die Hoërskool Vereeniging voltooi. Sy bynaam, Bles, is deur sy Ierse oupa aan hom gegee omrede hy op vroeë ouderdom min hare gehad het. In 1972 neem hy 'n langspeelplaat saam met Minnie van Heerden op. Die regisseur van die plaat, Corrie Mubyrgh, wat later met die sangeres Cora Marie sou trou, was van mening was dat die naam "Bles" nie byval by die publiek sou vind nie.


Pärnu is 'n stad in die suide van Estland, langs die Oossee. Toerisme is baie belangrik vir die ekonomie. Meeste van die toeriste is Finne en Este, maar meeste van die hotelle kan beide Engels en Frans praat. Die hawe is nie meer so belangrik vir die ekonomie nie. Hierdie artikel is ’n saadjie. Voel vry om Wikipedia te help deur dit uit te brei.


Die Olimpiese Somerspele 1904 (Engels: 1904 Summer Olympics), amptelik bekend as die Spele van die IIIde Olimpiade, is in 1904 in St. Louis, Missouri, Verenigde State, as deel van die Wêreldtentoonstelling gehou. Die Wêreldtentoonstelling is ter geleentheid van die Louisiana Purchase se 100-jarige jubileum een jaar later in St. Louis gehou. Die spele is oorspronklik aan Chicago toegeken, maar die Internasionale Olimpiese Komitee het later met 14 stemme teen 2 besluit om die Spele na St. Louis te skuif. Dit was die eerste keer dat spele buite Europa gehou is, dit was ook die eerste spele wat in 'n Engelstalige land gehou is. Atlete van buite die Verenigde State het aan slegs 42 items meegeding. Tydens die spele is vir die eerste keer goue medaljes uitgereik. 16 Olimpiese sportsoorte in 95 dissiplines is tydens die Spele beoefen. Tydens die Spele is 96 goue medaljes oorhandig. Daarbenewens is wedstryde in verskeie demonstrasiesporte beslis. Atletiek (25) Boks (7) Boogskiet (6) Fietsry (7) Gewigoptel (2) Gholf (2) Gimnastiek (11) Lacrosse (1) Roei (5) Roque (1) Skermsport (5)


Die Olimpiese Somerspele 1944 (Engels: 1944 Summer Olympics), amptelik bekend as die Spele van die XIIIde Olimpiade, sou in 1944 gehou word, maar is na die uitbreek van die Tweede Wêreldoorlog afgelas. Die Spele is in Junie 1939 deur die Internasionale Olimpiese Komitee (IOK) aan Londen, Verenigde Koninkryk, toegewys. Ander kandidaatstede was Rome, Detroit, Lausanne, Athene, Boedapest, Helsinki en Montreal. Maar net drie maande later het met die Duitse Inval van Pole op 1 September 1939 die Tweede Wêreldoorlog begin, wat tot 1945 sou duur. Na die oorlog is die volgende Spele, die Spele van 1948, sonder stemming aan die Verenigde Koninkryk toegeken. Ten spyte van die oorlog het die IOK baie geleenthede in hul hoofkantoor in Lausanne, Switserland, georganiseer om die vyftigste herdenking van hul stigting te vier. Hierdie "Jubileevieringe van die IOK", so genoem deur Carl Diem, die skepper van die Olimpiese fakkelloop se moderne tradisie, is tussen 17 en 19 Junie 1944 gehou.


Die Olimpiese Somerspele 1928 (Nederlands: Olympische Zomerspelen 1928), amptelik bekend as die Spele van die IXde Olimpiade, is tussen 17 Mei en 12 Augustus 1928 in Amsterdam, Nederland, aangebied. Amsterdam het aanvanklik aansoek gedoen om die Spele in 1920 en 1924 te kon aanbied, maar moes eers die oorlogsslagoffer België (Antwerpen 1920) en IOK-baas De Coubertin se Frankryk 'n beurt gee. Voor die Spele van 1928 word Amsterdam verkies bo Los Angeles. Die Spele was vier jaar later (in 1932) aan Los Angeles toegeken. Dit was die eerste Spele wat nie meer onder die voorsitterskap van De Coubertin verloop het nie. In 1925 het hy die voorsitterskap oorgedra aan die Belgiese graaf Henri de Baillet-Latour. 14 Olimpiese sportsoorte in 109 dissiplines is tydens die Spele beoefen. Tydens die Spele is 110 goue medaljes oorhandig. Daarbenewens is wedstryde in verskeie demonstrasiesporte beslis. Atletiek (27) Boks (8)


Salzburg is die hoofstad van die gelyknamige Oostenrykse deelstaat en met 'n bevolking van 148 521 die vierde grootste stad in die land ná Wene, Graz en Linz. Die agglomerasie van Salzburg het sowat 210 000 inwoners. Dikwels word na Salzburg as die "Mozartstad" verwys aangesien dit die geboortestad van die beroemde komponis is en ook die plek waar hy meer as die helfte van sy lewe deurgebring het. Danksy die verwysing na 'n aartsbiskoplike stadsregter in 'n historiese dokument uit die tydperk tussen 1120 en 1130 is Salzburg die oudste nedersetting met stadstatus in die gebied van die huidige Oostenryk. Die stad het sy naam en oorspronklik ook sy welvaart aan sout, die "wit goud", te danke, terwyl die onafhanklike vorsbiskoppe, wat die stad tot in die vroeë 19de eeu geregeer het, aan die stad 'n sterk Italiaanse karakter gegee het sodat na Salzburg dikwels as die "Rome van die Noorde" verwys word. Die historiese stadskern - met sy kenmerkende stadshorison wat die vesting Hohensalzburg, die domkerk in die Barokstyl, die Fransiskane- en Universiteitskerk aan die voet van die Mönchsberg insluit - is deur UNESCO in 1997 as wêrelderfenisgebied gelys.


HAZOP (Afkomstig van engels Hazard and operability studies oftewel Gevaar- en bedryfbaarheidstudies in Afrikaans) is 'n metodologie vir die identifikasie en hantering van potensiële probleme in nywerheidsprosesse, veral dié wat tot 'n gevaarsituasie kan lei of 'n ernstige beperking op die proses kan plaas. Dit staan allerweë as HAZOP bekend. Sommige skrywers verwys daarna as Gevaar- en bedryfbaarheidsanalise. Daar word gereken dat dit die mees gebruikte metode is van gevaaranalise in prosesnywerhede., veral die kern-, chemiese- en petrochemiese nywerhede. Die metode word in verskeie internasionale standaarde genoem en word gelys as 'n “geskikte metode” in die V.S.A se Federale Regulasies Die metode is van toepassing op bestaande asook beplande prosesse waarvoor daar ontwerpsinligting beskikbaar is. Dit sluit gewoonlik 'n prosesvloeidiagram in, wat ondersoek word in klein dele soos byvoorbeeld 'n indiwiduele stuk toerusting of die pype tussen hulle. Vir elk so 'n onderdeel word 'n ontwerpsdoelwit gespesifiseer. In 'n chemiese aanleg kan die ontwerpsdoelwit van 'n pyp byvoorbeeld wees om 3,2 kg/s 96% swaelsuur by 20°C teen 'n druk van 2 bar vanaf 'n pomp na 'n hitteruiler te vervoer.


Stutterheim is 'n dorp in Suid-Afrika, in die provinsie van die Oos-Kaap. Dit is gestig in 1858 en vernoem na generaalmajoor baron Richard von Stutterheim (1815-1871), bevelvoerder van die Duitse Legioen tydens die Krimoorlog en leier van die 2 400 mans, vroue en kinders wat hulle na die oorlog omstreeks 1857 in die Oos-Kaap kom vestig het. Hulle het grond en geldelike hulp van die Britse regering ontvang as blyk van waardering vir die vrywilligers se hulp tydens die oorlog. Die distrik is 1 600 km² groot. Daar is groot denne- en wattelplantasies in die distrik, wat floreer as gevolg van die jaarlikse reënval van 500 mm tot 900 mm. Ander belangrike produkte is wol, beesvleis, sitrusvrugte en suiwel. Die beroemde Dõhne-merino is by die Landbounavorsinginstituut Döhne ongeveer 8 km van die dorp ontwikkel. Die graf van Sandile – nou 'n nasionale monument – hoofman van die Ngqika Xhosas is by Mount Kemp, suidwes van Stutterheim. NG gemeente Stutterheim Lys van dorpe in Suid-Afrika "Hoofplek Stutterheim". Sensus 2011. Stutterheim webwerf by www.amahlathi.co.za (URL besoek op 22 Maart 2009).


Wildau is 'n stad in die distrik Dahme-Spreewald van die Duitse deelstaat Brandenburg met 'n oppervlakte van 9,09 vierkante kilometer en 'n bevolking van 9 924 (soos op 30 November 2012). Die huidige stad behels die historiese dorpskern Hoherlehme en die nuwe stadskern van Wildau. Op 1 April 2013 het Wildau amptelik 'n stad geword. Wildau staan veral bekend vir sy Technische Fachhochschule (Tegnikon), die werkerskwartier Schwartzkopffsiedlung wat tot nasionale monument verklaar is, die winkelsentrum A10-Center digby die snelweg A10 (een van die grootstes in die metropolitaanse gebied van Berlyn) en sy voormalige swaar nywerheid. Wildau is naby die suidoostelike stadsrand van Berlyn teen die helling van die Teltow-plato geleë. Die stad word in die ooste deur die Dahme-rivier begrens wat sy naam aan die hele streek verleen het en naby die Berlynse stadsdeel Köpenick in die Spree-rivier uitmond. Die huidige stad behels twee kerne - die historiese dorpskern van Hoherlehme en die moderne Wildau wat eers in die nywerheidstydperk ontstaan het. In die suide en ooste grens Wildau aan die voormalige distrikshoofstad Königs Wusterhausen en in die noorde aan die dorp Zeuthen.


Die Minority Front is 'n politieke party in Suid-Afrika. Die eerste leier was Amichand Rajbansi tot by sy dood op 29 Desember 2011. Alhoewel die party voorhou om minderheidsgroepe in Suid-Afrika te verteenwoordig kom steun vir die party hoofsaaklik uit die Indiërgemeenskap in Suid-Afrika. Die party se grootste steunbasis is in KwaZulu-Natal, veral in Durban wat die kulturele en demografiese sentrum van Suid-Afrika se Indiërgemeenskap is. Die party is in November 1993 gestig as opvolger van die National People's Party wat in die destydse Driekamerparlement gedien het. Hulle behaal 0,07% van die stemme tydens die eerste volledig demokratiese parlementsverkiesing van April 1994. Tydens die verkiesing van 1999 bekom hulle hul eerste parlementêre setel. Na Rajbansi se dood is sy weduwee, Shameen Thakur-Rajbansi in Januarie 2012 as leier aangewys. Dit gee aanleiding tot 'n familie- en leierskap-twis. Rajbansi se seun (Vimal) en sy eerste vrou (Asha Devi Rajbansi) vra haar om as leier te bedank. Roy Bhoola word daarna tydens 'n wegbreek-konferensie as leier aangewys, maar dit hou nie lank water nie. Lys van politieke partye in Suid-Afrika "argiefkopie".


Fisiese chemie is die studie van die fisiese basis van chemiese stelsels en prosesse. Moderne fisiese chemie is stewig gegrond op fisika. Belangrike studierigtings sluit in chemiese termodinamika oppervlakchemie vastetoestandchemie spektroskopie chemiese kinetika Fisiese chemie is ook van fundamentele belang tot moderne materiaalkunde. Svante Arrhenius Peter Debye Josiah Willard Gibbs Fritz Haber Jacobus Henricus van 't Hoff Erich Hückel Friedrich Kohlrausch Frederick Lindemann Lars Onsager Wilhelm Ostwald Linus Pauling Belangrike publikasies in fisiese chemie Physical Chemistry, P.W. Atkins, 1978, Oxford University Press ISBN 0-7167-3539-3 Introduction to Modern Colloid Science, R.J. Hunter, 1993, Oxford University Press ISBN 0198553862 Principles of Colloid and Surface Chemistry, P.C. Hiemenz, R. Rajagopalan, 1997, Marcel Dekker Inc., New York ISBN 0824793978


Die monnikaasvoël is 'n aasvoël in die orde Accipitriformes en die enigste spesie in die genus Necrosyrtes. Lengte: 65–75 cm. Vlerkspan: 170–176 cm. Klein, bruin aasvoël met 'n geronde stert. Rooi kop en nek. Savanne en noordelike-bosveld. Skaars standvoël. Kom hoofsaaklik in die noorde van Suid-Afrika voor. Duitse naam: Kappengeier Engelse naam: Hooded Vulture Nederlandse naam: Kapgier Wetenskaplike naam: Necrosyrtes monachus Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name Hierdie artikel is ’n saadjie. Voel vry om Wikipedia te help deur dit uit te brei.


Die sywurm (Bombyx mori, wat in Latyn beteken: "sywurm van die moerbeiboom") is die larwe van 'n mot. Die insekte word só genoem omdat hulle met hul speekselkliere 'n kokon van sy spin. Die spesie is van groot globale ekonomiese belang, siende dat die syproduksie geheel en al hiervan afhanklik is. Sywurms eet net moerbeiblare. Oorspronklik het dit slegs voorgekom in die noordelike gedeeltes van China en Persië (die huidige Iran). Sywurms vreet ongelooflik baie, en vreet dag en nag (Dit is 'n eienskap wat al die larwes van die Orde Lepidoptera in gemeen het). Hulle groei daarom baie vinnig. Vervelling is náby wanneer die koppies van die larwes donkerder verkleur. Sywurms vervel gemiddeld vier keer. Daarná verander hulle in papies. Hulle lyfies word gelerig, en hulle velletjies span stywer. Nét voordat hulle in papies verander, spin hulle hulself toe in 'n kokon, of papiehuisie. Tydens hulle rustyd in die kokon, verander hulle in motte. Die kokon bestaan uit 'n enkele sydraad, wat tussen 300 tot 900 meter lank is. Die vesels waaruit dit bestaan, blink en is baie fyn.


Die witrugeend (Thalassornis leuconotus) is 'n algemene standvoël van Suidelike Afrika. Dit is 'n ronde, stewige eendjie van 38–40 cm. Sy massa is ongeveer 625 tot 800 gram. Die witrugeend het 'n gevlekte bruin rug en 'n relatief groot kop met 'n vaal vlek op die basis van die snawel. In vlug kan die wit rug waargeneem word. Geen onderskeid tussen manlik, vroulike en onvolwasse voëls nie. Die habitat is hoofsaaklik varswaterdamme en vleiland. Hierdie eende is goed aangepas vir duik en duiktye tot 'n halfminuut is al waargeneem waarby soveel as 65 meter afgelê word. Hulle is sku en hou gewoonlik van riete om agter te skuil. Die eende eet hoofsaaklik plantmateriaal, veral sade en blare, jong eende eet ook ruspes en inseklarwes. Die witrugeend kom veral in die oostelike dele van Suider-Afrika voor. Hierdie taamlik seldsame eende kom ook voor in Wes-Afrika tussen Senegal en Tsjad en in Oos-Afrika vanaf Ethiopië tot in Suid-Afrika en Madagaskar. Die eend uiter 'n lae-noot fluit.


Kersfees, vanuit Kerst, 'n Middelnederlandse naam vir ‘Christus’, en dus letterlik Christusfees, is 'n tradisionele herdenkingsdag op die Christelike kalender wat plaasvind op die vyf-en-twintigste (en ses-en-twintigste) dag van Desember en vier die geboorte van Jesus. Die presiese datum van die geboorte van Jesus is nogtans 'n onderwerp van baie bespreking (sien die artikel oor Jesus). Volgens die Christelike evangelies het die maagd Maria geboorte geskenk aan Jesus in Betlehem, waarheen Maria en haar man Josef gereis het om vir die Romeinse sensus te registreer. Sy geboorte het volgens sy volgelinge die profesie van Judaïsme dat 'n messias uit die huis van Dawid gebore sou word, vervul. 'n Enorme aantal gebruike met sekulêre, godsdienstige of nasionale inslag, word rondom Kersfees aangetref en wissel van land tot land. Die mees algemene tradisionele gebruike en simbole van kersfees soos die kersboom, en die gee van presente, is aangepas of oorgeneem deur Christelike sendelinge vanuit die vroeëre Joelfees, die viering van die wintersonkeerpunt. Joel was wydverspreid en gewild in noordelike Europa lank voor die aankoms van die Christendom.


Afrikanerbond verwys na 'n politieke party van die Kaapkolonie sowel as 'n vereniging, vroeër bekend as die Broederbond. Afrikanerbond (party) Afrikanerbond (vereniging), voorheen die geheime Afrikaner Broederbond.


Omringklank (ook rondomklank, kringklank, sirkelklank genoem; Engels: multichannel surround sound, surround sound) beoog die opname en weergawe van musiek, radioteater, televisie- en rolprentklankbane in twee of meer kanale volgens die natuurlike gehoorvermoë van die mens. Musiek met 'n ruimtelike dimensie soos moderne digitale mediums soos DTS-kompakskyf, DVD-Video/Oudio of Blu-ray Disc dit moontlik maak, is geen uitvinding van die twintigste eeu nie. Die vroegste voorbeelde van "ruimtelike musiek" - wisselsange volgens die tegniek van 'n coro spezzato of 'n verdeelde koor - het in die 16de eeu in Padua ontstaan. Dit is verder ontwikkel in Venesië waar komponiste musiek vir antifonale kore geskryf het wat voordeel kon trek uit die argitektoniese besonderhede van die basiliek van Sint Markus se interieur. Die kore se sang is op 'n manier uitgevoer wat dit in Sint Markus soos 'n wedersydse "eggo" dwarsoor die kerk laat klink het. In die 19de eeu was dit onder meer Gustav Mahler wat musikante vir sy uitvaartmusiek (Requiem) nie alleen op die verhoog geplaas het nie, maar ook elders in die saal om 'n meer indrukwekkende klank te verkry.


Cecil John Rhodes (5 Julie 1853 – 26 Maart 1902) was 'n Britse mynmagnaat (Randheer), staatsman, ryksbouer en stigter van die kolonie Rhodesië (later Noord- en Suid-Rhodesië, toe Zambië en net Rhodesië en vandag Zambië en Zimbabwe respektiewelik), wat na hom genoem is. Hy was ook eerste minister van die Kaapkolonie. Rhodes is op 5 Julie 1853 in die Engelse dorp Bishop's Stortford, in die Verenigde Koninkryk gebore as seun van 'n predikant, eerwaarde Francis Rhodes. Hy ontvang sy opleiding aan 'n plaaslike skool en word op 17-jarige ouderdom as gevolg van sy swak longe na Natal gestuur waar sy broer, Herbert Rhodes, reeds in die Umkomaasvallei met katoen begin boer het. Hy het ook 'n ouer broer gehad, Frank Rhodes. Die boerdery was egter nie suksesvol nie en die ontdekking van diamante asook die stigting van New Rush (Kimberley) was 'n trekpleister wat Cecil en Herbert Rhodes in 1871 na dié sentrum laat verhuis het. Sy eerste pogings om geld te maak het ingesluit delwery, die pomp van water van kleims af en die vervaardiging van ys.


Die auto de fe (Portugees vir "geloofsdaad") was 'n ritueel van publieke boetedoening of beskaming van veroordeelde ketters en apostate wat plaasgevind het nadat die Spaanse Inkwisisie hul straf besluit het. Strawwe vir die veroordeeldes het gestrek van die dra van 'n spesiale kenmerkende boetedoeningsmantel of "sanbenito", deur ander boetes of gevangenisstrawwe, tot die uiterste straf van om "ontspan" te word, oftewel om na die sekulêre arm oorgegee te word. Dit was die sekulêre staat wat doodsvonnisse voltrek het, wat gewoonlik opgelê is in gevalle waar herhaalde kettery voorgekom het ná 'n eerste oortreding. Gevangenes in hierdie kategorie wat hardkoppig gebly het is lewendig verbrand, behalwe indien hulle versoen is met die kerk, in welke geval hulle verwurg is op die brandstapel voordat díé aan die brand gesteek is. Autos de fe was in publieke pleine of wandelpleine gevier, het vir verskeie ure aangehou en is bygewoon deur kerklike en burgerlike owerhede. In Lissabon was die Rossioplein die plek vir verbranding gewees. Die eerste auto de fe het in Seville, Spanje, in 1481 gebeur, toe ses mans en vroue tereggestel is.


Saint-Hyacinthe (Frans: Ville de Saint-Hyacinthe) is 'n stad in die Montérégie-gebied van die Kanadese provinsie Quebec. Die stad lê aan die Yamaskarivier, naby Montreal. Daar is sowat 53 236 inwoners (2011). Die stad is gestig in 1849 en het in 1857 stadstatus verkry. Saint-Hyacinthe het in 2002 met ander dorpe saamgesmelt. Die katedraal van Saint-Hyacinthe staan bekend vir sy orrels. Saint-Hyacinthe is die sentrum van die belangrikste landbougebied van Quebec. Nywerhede sluit voedsel, hout, tekstiel, meubels, biotegnologie en plastiek in. Met die Faculté de médecine vétérinaire de l'Université de Montréal (Departement Veeartsenykunde van die Universiteit van Montreal) beskik die stad ook oor 'n tersiêre instelling. Hierdie artikel is ’n saadjie. Voel vry om Wikipedia te help deur dit uit te brei.


Robbeneiland, voorheen Eyland Cornelia, is 'n eiland in Tafelbaai, 12 kilometer vanaf die kus van Kaapstad, Suid-Afrika. Die eiland het 'n tipiese Karooklimaat ten spyte daarvan dat dit so naby aan Kaapstad, wat 'n Mediterreense klimaat het, geleë is. Die koue Benguela-stroom is daarvoor verantwoordelik. Dit is duisende jare gelede die eerste keer bewoon toe die waterkanaal wat dit tans van die land skei, bo seevlak was. Van die einde van die 17de eeu af is Robbeneiland gebruik om sekere individue af te sonder, grootliks as 'n tronk, en onder sy eerste permanente inwoners was politieke leiers van verskeie Nederlandse kolonies, nie net van Suid-Afrika nie, maar ook uit Indonesië. Van 1836 tot 1931 is dit as 'n melaatsekolonie gebruik en in die 20ste eeu het dit bekend geword as 'n tronk vir politieke gevangenes, onder wie die bekendste Nelson Mandela, Walter Sisulu, Govan Mbeki, Robert Sobukwe, Kgalema Motlanthe en Jacob Zuma was. Die hele eiland word deur die staat besit, met die uitsondering van die kerk.


Die Laurentides (Engels: Laurentians) is 'n gebergte in die suide van die provinsie Quebec, Kanada, wat oor 'n gebied van sowat 80 000 km² strek. Die hoogste van die granietpieke verrys sowat 960 meter bo seevlak. Die bergreeks het duisende mere en is die brongebied van die Gatineau-, L'Assomption-, Lièvre-, Montmorency- en Saint-Mauriceriviere. Die vestiging van setlaars in hierdie gebied het in die 19de eeu begin danksy die pogings van die destydse "Koning van die Noorde", Antoine Labelle, 'n geestelike van Saint-Jérôme. Vandag is daar sowat 350 000 inwoners in die gebied. Ná die Tweede Wêreldoorlog het talle ruskampe en vakansieoorde in die gebied ontstaan. Tans is die Laurentides die gebied met die hoogste "vakansieoorddigtheid" in Noord-Amerika en dwarsdeur die jaar 'n gewilde toeristebestemming. Die belangrikste besienswaardighede is die abdy van Oka, die satelliet-stasie Teleglobe Canada, die Lac des Sables naby Sainte-Agathe-des-Monts met sy mooie strand en 'n miniatuur-weergawe van die beroemde train du nord.


Utrecht (letterlik in Afrikaans: Utregt) is een van die 12 provinsies van Nederland en is in die sentrum geleë. Die provinsie het 'n bevolking van 1 361 000 in 2021 gehad en beslaan 'n oppervlakte van 1 560 km² met 'n bevolkingsdigtheid van 865 per km². Die hoofstad en grootste stad is Utrecht. Utrecht bestaan uit 26 munisipaliteite: "Bodemgebruik; uitgebreide gebruiksvorm, per gemeente" (in Nederlands). Centraal Bureau voor de Statistiek. 2013. Geargiveer vanaf die oorspronklike op 16 Augustus 2014. Besoek op 28 Maart 2016. "Bevolkingsontwikkeling; regio per maand" (in Nederlands). Centraal Bureau voor de Statistiek. 2014. Geargiveer vanaf die oorspronklike op 16 Augustus 2014. Besoek op 28 Maart 2016. Wikimedia Commons het meer media in die kategorie Utrecht (provinsie). (nl) Amptelike webwerf van die provinsie Utrecht Hierdie artikel is ’n saadjie. Voel vry om Wikipedia te help deur dit uit te brei.


Mozilla (ook bekend as die Mozilla Suite of die Mozilla Application Suite, met kodenaam Seamonkey) is 'n vrye, kruis-platform Internet-sagtewaresuite, wat bestaan uit 'n webblaaier, 'n eposleser, 'n HTML-redigeerder en 'n IRC-kliënt. Die ontwikkeling daarvan is deur Netscape Communications Corporation begin, gebaseer op die bronkode van hul Netscape Communicator-produk, maar die Mozilla-stigting lei nou ontwikkeling. "Mozilla bios". Geargiveer vanaf die oorspronklike op 8 Desember 2017. Besoek op 19 Desember 2017. Wikimedia Commons het meer media in die kategorie Mozilla. Amptelike produkblad vir die Mozilla Suite Geargiveer 4 Junie 2005 op Wayback Machine Mozilla Stigting se tuisblad #mozilla, die Mozilla IRC-kanaal


C++ (uitgespreek "see plus plus") is 'n algemene doel programmeertaal met hoëvlak- en laevlakvermoëns. Dit is 'n statiese tipe, vryevorm, gewoonlik samesteltaal wat prosedureprogrammering, data-abstraksie, objek-georiënteerde programmering, en generiese programmering ondersteun. C++ word as 'n middel-vlak taal gesien. Dit beteken dat dit uit 'n kombinasie van hoë- en laevlakfaktore bestaan. Bjarne Stroustrup het C++ in 1979 by Bell Laboratoriums in New Jersey ontwikkel as 'n verbetering op sy voorganger C en dit "C with Classes" gedoop. In 1983 is dit hernoem na C++. Wikimedia Commons het meer media in die kategorie C++. Hierdie artikel is ’n saadjie. Voel vry om Wikipedia te help deur dit uit te brei.


Die Simca 1000 is 'n voertuig wat sedert 1961 deur die Simca-maatskappy gebou is. Die Simca-1000 is gebaseer op die basis van die Fiat 850. Die motor het 'n 944 cm³ 5CV enjin gehad wat aanvanklik 32Pk geproduseer het. Hierdie artikel is ’n saadjie. Voel vry om Wikipedia te help deur dit uit te brei.


Hier volg 'n lys van indringerplante in Suid-Afrika. Indringerplante word in vier kategorieë verdeel: Kategorie 1a: Indringerplante wat verwyder en onmiddellik vernietig moet word. Kategorie 1b: Indringerplante wat beheer moet word, volgens artikel 75(1), (2) en (3) van Wet op Biodiversiteit, 2004 (Wet 10 van 2004). Kategorie 2: Indringerplante wat slegs onder beheerde omstandighede gekweek mag word. 'n Permit word benodig om hierdie plante te kweek. Kategorie 3: Indringerplante wat nie meer geplant mag word nie. Enige kategorie 3 indringerplante wat in oewergebiede voorkom word outomaties as kategorie 1b indringerplante geklassifiseer. http://www.environment.co.za/weeds-invaders-alien-vegetation/alien-invasive-plants-list-for-south-africa.html Wiersema, John H.; León, Blanca (2016). World Economic Plants: A Standard Reference, Second Edition. CRC Press. p. 541. Greater periwinkle, Vinca major. Invasive Species South Africa. URL besoek op 2018-09-22. "Gums & Bees, a roadmap for landowners in South Africa" (PDF). SANBI. Besoek op 27 Mei 2017.[dooie skakel] Wandering jew, Tradescantia zebrina. Invasive Species South Africa. URL besoek op 2018-09-22.


Pelagius I was die 60ste pous van die Rooms-Katolieke Kerk. Pous Pelagius I is gebore in Rome, die seun van Johannes, die leier van een van die twee kerkdistrikte van daardie tyd. Op 16 April 556 volg hy Pous Vigilius op en regeer tot sy dood op 4 Maart 561. Hy word opgevolg deur Pous Johannes III. Die naam ‘Pelagius’ beteken 'van die see' in Grieks. Pelagius was een van Pous Agapetus I se metgeselle in Bisantium en het daar gebly as pouslike gesant. In 546 was hy terug in Rome en bly daar toe Pous Vigilius na Bisantium vertrek. Hy het probeer om die Romeinse volk te help met voedsel tydens die beleg deur koning Totila van die Gote. Hoewel hy sy persoonlike fortuin daarvoor uitgegee het, het dit nie veel gehelp nie. Na die dood van Pous Vigilius is vermoed dat Pelagius 'n hand daarin gehad het. Hy sweer egter op die Heilige Kruis en die Evangelie dat hy onskuldig is. Sy eed is aanvaar. Hoewel hy eers 'n teenstander van keiser Justinianus I se versoeningsbeleid ten opsigte van die monofisiete was, het hy hom later daarmee vereenselwig.


Hilton is 'n klein dorpie wat op die rand van die platorand bo Pietermaritzburg in KwaZulu-Natal, Suid-Afrika geleë is. In 1857 het Joseph Henderson 'n groot deel van die plaas Ongegund gekoop. Die omgewing het sy vrou Jane herinner aan die landgoedpark Hilton Park, wat sy as kind in Staffordshire, Engeland besoek het wat daartoe gelei het dat sy hulle huis Hilton gedoop. Die dorpie wat daar ontstaan het is Hilton Road genoem om verwarring met die woning te vermy. 'n Eeu later eers is die poskantoor amptelik na Hilton vernoem, die keer om verwarring met straatname in Pietermaritzburg te vermy. Die ander helfte van die Ongegundplaas is deur Gould Arthur Lucas uit Dublin gekoop. Lucas was een van die min wat die sinking van die HMS Birkenhead langs die kus van die Wes-Kaap se Danger Point in 1852 oorleef het. Lucas het sy plaas in twee verdeel en sy plaas by Hilton Road aan sy vriend, die onderwyser dominee Newnham vir agt jaar te huur aangebied. In 1872 het Newnham Hilton College, een van Suid-Afrika se voorste privaatskole, hier gestig.


Die Piazza Pretoria is 'n plein in Palermo, die hoofstad van Sisilië. Dit is in die ou stadskern geleë effens suid van die Quattro Canti en Via Maqueda en strek daarvan in 'n oostelike rigting. 'n stel breë trappe loop van die plein na Via Maqueda daaronder. Die plein se naam is afkomstig van die Palazzo Pretorio die voormalige paleis van Palermo. Die Piazza Pretoria is in die 16de eeu aangelê om die maniëristiese fontein Fontana Pretoria daar op te rig. In die volksmond word die Piazza Pretoria weens die naakte beelde van die fontein Piazza della Vergogna (Plek van Skande) genoem. Die beskrywing word tot vandag toe steeds in Palermo gebruik. Aan die oostekant van die Piazza Pretoria oorkant die straat is die Dominikaanse kerk Santa Caterina, in suide word die plein die stadsaal van Palermos begrens.


X4 is 'n Afrikaanse musiekgroep wat liedjies van die Vlaamse musiekgroep K3 in Afrikaans sing. X4 is deur die Belg, Niels William gestig nadat hy in 2002 na Suid-Afrika verhuis en 'n ateljee opgerig het. Die groep bestaan uit vier meisies: Phia, Lola en die sussies Elle en Essy. Hulle eerste enkelsnit, Heyah Mama, is in 2004 vrygestel. Nadat Niels William terug is na België het iemand anders die groep gelei. Die groep is egter in 2005 stilweg ontbind. Heyah Mama, 2004, BMG Lys van Suid-Afrikaanse musiekgroepe Hierdie artikel is ’n saadjie. Voel vry om Wikipedia te help deur dit uit te brei.


Suid-Afrikaanse Seemag is 'n voormalige (1942-1951) naam van die Suid-Afrikaanse Vloot. Die Verdedigingsmag ter See en die Koninklike Mariene-vrywilligerreserwe het op 1 Augustus 1942 saamgesmelt om die Suid-Afrikaanse Seemag te vorm. In 1944, toe die Tweede Wêreldoorlog sy hoogtepunt bereik het, het die Suid-Afrikaanse Seemag uit 87 vaartuie bestaan. 'n Totaal van 329 lede van die Suid-Afrikaanse Seemag het tydens vyandelike aksie gesneuwel of het gesterf terwyl hulle op aktiewe diens was en 225 toekennings is vir dapperheid of uitnemende diens aan hulle toegeken. Die Suid-Afrikaanse Seemag het op 1 Januarie 1951 die Suid-Afrikaanse Vloot geword. Verdedigingsmag ter See Suid-Afrikaanse Seediens Suid-Afrikaanse Vloot Meer inligting op sadf.info Hierdie artikel is ’n saadjie. Voel vry om Wikipedia te help deur dit uit te brei.


Harry "The Breaker" Morant (* 9 Desember 1864 – † 27 Februarie 1902) was 'n Luitenant in die Bushveldt Carbineers vanaf Australië tydens die Tweede Vryheidsoorlog wat bekendheid verwerf het na sy skuldigbevinding en teregstelling weens moord op talle krygsgevangenes en ander ooggetuies van sy wandade. Die bynaam "Breaker" het hy gekry vanweë sy bedrewenheid met die inbreek van perde. Hy het ook gedig en van sy werk is in verskeie tydskrifte gepubliseer. Gedurende sy diens in die Tweede Vryheidsoorlog, was hy verantwoordelik vir bevele vir die summiere teregstelling van verskeie Boere- en swart gevangenes, wat gelei het tot sy omstrede krygsverhoor en teregstelling vir moord deur die Britse Leër. Sy doodsbevel is persoonlik deur Lord Kitchener geteken al het hy dit later ontken. In Australië is Morant na sy dood as 'n volksheld beskou. Sy verhaal is in verskeie boeke vertel asook 'n bekende film, die regisseur Bruce Beresford se Breaker Morant (1979), wat 'n romantiese voorstelling van Morant se wandade maak en feite van sy brutale optrede verswyg. Teks van Scapegoats of the Empire by Project Gutenberg of Australia Breaker Morant: Victim or Martyr?


VfL Bochum is 'n Duitse sportklub uit die Wesfaalse stad Bochum wat veral bekend is om sy sokkerafdeling. Naas sokker het VfL Bochum die volgende afdelings: pluimbal, basketbal, skerm, hokkie, atletiek, handbal, swem, dans, tennis, tafeltennis, gimnastiek en vlugbal. Die atletiekklub Bochumer TV is in 1848 gestig. Die eer vir die eerste sokkerklub in Bochum gaan egter aan Fußballklub 06 wat later bekend word as SV Germania 06 Bochum. In 1908 word SuS Bochum gestig wat in 1919 met Bochumer TV saamsmelt om TuS Bochum 1848 te vorm. TuS Bochum het slegs een seisoen in die Gauliga Wesfale gespeel, terwyl Germania van 1933 tot 1938 in die Gauliga gespeel het. Die Nazi's het egter aangedring dat TuS en Germania saamsmelt om sodoende VfL Bochum te vorm. Teen 1949 het die klub op die hoogste vlak meegeding in die Oberliga Wes. Die klub het daarna tussen die 1ste en 2de klasse gespring. Met die oprigting van die Bundesliga in 1963 het die klub op die derde vlak van die Duitse sokkerstruktuur gespeel. In 1968 verloor die klub in die Duitse bekereindstryd teen 1.


Niesiklopedia (Engels: Uncyclopedia) is 'n inhoudvrye ensiklopedie. Dit is 'n satiriese parodie van Wikipedia en is in Afrikaans, Engels en verskeie ander tale beskikbaar. Die wiki verskaf humoristiese en satiriese artikels van spesifieke temas en is gerig op vermaak eerder as om betroubare inligting weer te gee. Die Engelstalige Uncyclopedia is op 5 Januarie 2005 begin deur Jonathan Huang, oftewel "Chronarian", en 'n anonieme helper wat as "Stillwaters" bekend staan. Uncyclopedia en later Niesiklopedia se kenteken is 'n uitgeholde aartappel in teenstelling met Wikipedia se aardbol. Huang het die domein uncyclopedia.org op 10 Julie 2006 aan Wikia oorgedra sonder die konsensus van die ander webbeheerders. Sedertdien het daar baie interne debatte gewoed oor die eienaarskap van Wikia. Die Afrikaanse Niesiklopedia is deur die onafhanklike internasionale organisasie "Uncyclomedia Foundation" in die somer van 2011 van stapel gestuur, maar dit het maar min artikels in Afrikaans. In die begin van 2013 het daar 'n breuk tussen Uncyclopedia en Wikia gekom en loop die projek 'n onafhanklike koers in onder die URL uncyclopedia.co. (en) Engelse Uncyclopedia: http://en.uncyclopedia.co (af) Suid-Afrikaanse Uncyclopedia: http://niesiklopedia.org Geargiveer 21 Oktober 2020 op Wayback Machine


FC Erzgebirge Aue is 'n sokkerklub van Aue in Sakse, Duitsland. Die klub is na die Tweede Wêreldoorlog opgerig as BSG Pneumatik Aue. Die span is herdoop na Zentra Wismut Aue in 1949 en SC Wismut Aue in 1951. Die span het aanvanklik puik presteer en in 1954 het die kommunistiese Oos-Duitse regering besluit dat die nabygeleë stad Chemnitz - toe nog Karl Marx Stadt – 'n sterk sokkerspan verdien het. Ondanks die feit dat die tuisbasis van die klub in Aue gebly het, is die naam verander in SC Wismut Karl Marx Stadt. In die periode wat daarop volg was die klub baie suksesvol in Oos-Duitse sokker. In 1955 word die FDGB-beker verower, gevolg deur drie nasionale titels in 1956, 1957 en 1959. In 1959 word die bekereindstryd weer bereik, maar verloor die klub met 3-2 teen BFC Dynamo. In 1963 het Karl Marx Stadt 'n eie span gekry is die klubnaam weer terug verander in BSG Wismut Aue. Tot vandag het Aue nog heelwat ondersteuners wat die span uit Chemnitz ondersteun en na Aue reis vir tuiswedstryde.


Hierdie artikel is ’n saadjie. Voel vry om Wikipedia te help deur dit uit te brei. In digitale stroombaanteorie word sekwensiële logika beskryf as 'n tipe logikastroombaan waarvan die afvoer van die huidige toevoer sowel as die geskiedenis van die toevoer afhanklik is. Dit kontrasteer met kombinasielogika, waar die afvoer 'n funksie van slegs die huidige toevoer is. Anders gestel bevat sekwensiële logika geheue-elemente wat kombinasie logika nie bevat nie. Sekwensiële logika word dus ook gebruik om sommige tipes rekenaargeheues te konstrueer, sekere tipes vertraging- en stoorelemente, en en:finite state machines. Meeste praktiese rekenaarstroombane is 'n vermenging van sekwensiële en kombinasielogika. Daar is twee tipes finite state machines wat met sekwensiële logika gebou kan word: en:Moore machine: die afvoer is slegs afhanklik van die interne status. (Aangesien die interne status slegs op 'n klokflank verander, verander die afvoer ook slegs op 'n klokflank). en:Mealy machine: die afvoer is van beide die interne status en die huidige toevoer afhanklik.


32-Bataljon (wat ook bekend gestaan het onder die byname die Buffalo Battalion en Os Terríveis, Portugees vir Die Skrikwekkendes) was 'n infanterie-bataljon van die Suid-Afrikaanse Weermag. Die eenheid het uit swart soldate en blanke leiergroepe bestaan. Die eenheid is in 1993 kort voor die verkiesing van 1994 ontbind op versoek van die ANC. Die eenheid is deur luitenant-kolonel Jan Breytenbach gestig, en daarna tot 'n gedugte gevegsmag gesmee deur kolonel Eddie Viljoen en daarna deur kolonel Deon Ferreira. Eddie Viljoen het as Big Daddy onder sy troepe bekend gestaan. Die eenheid is as een van die elite-eenhede van die toenmalige Suid-Afrikaanse Weermag beskou. Die eenheid is ook een van die eenhede wat die meeste vereer is tydens die Angola-Bosoorlog, met 'n totaal van 14 Honoris Crux medaljes wat aan sy lede toegeken is. Die enigste eenheid wat meer medaljes verwerf het was die Suid-Afrikaanse Spesiale Magte wie se lede 'n totaal van 46 medaljes tydens die Angolese Grensoorlog verwerf het. Na die MPLA se oorwinning in die Angolese Burgeroorlog in 1975 het baie van hul FNLA-teenstanders na die destydse Suid-Afrikaans beheerde Suidwes-Afrika gevlug.


Lodewyk van Valois (Frans: Louis de Valois, duc d'Orléans) (13 Maart 1372 – 23 November 1407) was Hertog van Orléans van 1392 tot met sy dood. Hy was ook Graaf van Valois, Hertog van of Touraine (1386–1392), Graaf van Blois (1397–1407), Angoulême (1404–1407), Périgord, Dreux en Soissons. Lodewyk was die seun van Koning Karel V van Frankryk en Johanna van Bourbon en die jonger broer van Karel VI. In 1389 het hy met Valentina Visconti, dogter van Gian Galeazzo, Hertog van Milaan getrou. Lodewyk het aan die hoof gestaan van die Armagnacs wat in 'n stryd met die Boergondiërs gewikkel was om die mag in Frankryk. Lodewyk het 'n belangrike politieke rol gespeel tydens die Honderdjarige Oorlog. Met die stygende geestesongesteldheid van sy ouer broer Karel die Waansinnige het Lodewyk die regentskap en voogskap van die koninklike kinders met Jan sonder Vrees, Hertog van Boergondië betwis. Die onmin tussen die twee is in die openbaar gevoer en was die bron van politieke onrus in die reeds troebel Frankryk.


Die begrip van Swart Ekonomiese Bemagtiging (SEB) is deur die Kommissie van Swart Ekonomiese Bemagtiging gedefinieer as 'n geïntegreerde sosio-ekonomiese proses wat in Suid-Afrika se transformasieplan geïntegreer is. Die doel daarvan is om die wanbalanse van die verlede te herstel deur te poog om die eienaarskap, bestuur en beheer van Suid-Afrika se finansiële en ekonomiese hulpbronne aan die meerderheid van sy burgers oor te dra. Die doel is om breër deelname aan die ekonomie deur swart mense te verseker om volhoubare ontwikkeling en vooruitgang te bereik. Swart Ekonomiese Bemagtiging word deur die wet vereis en maatskappye moet dus SEB in hul organisasies instel. Ondernemings kan SEB implementeer, of dit nie implementeer nie en 'n aansienlike hoeveelheid besigheid ontneem word, of selfs voor regsaksie te staan kom. Die Suid-Afrikaanse grondwet regverdig sekere vorme van diskriminasie. Teen die einde van apartheid in 1994 en met die aanvang van meerderheidsregering, was die beheer van groot ondernemings in beide die openbare sektor, sowel as die privaatsektor, grotendeels in beheer van wit mense.


Die Hansestad Rostock (Duits: [ˈʁɔstɔk], luister (hulp·inligting)) is 'n Noord-Duitse hawestad aan die Oossee met 'n oppervlakte van 181,26 vierkante kilometer en 'n bevolking van 208 409 (soos op 31 Desember 2017). Die stad lê in die landsdeel Mecklenburg van die deelstaat Mecklenburg-Voorpommere, en die huidige stadsgebied strek oor 'n lengte van sowat 20 kilometer langs die rivierloop van die Warnow tot by die Oossee. Die geskiedenis en argitektuur van Rostock is beïnvloed deur sy ligging aan die see, sy lidmaatskap in die Middeleeuse Hanse en die tipiese Hanseaties-Gotiese baksteenboukuns. Rostock is die grootste stad en die kulturele en ekonomiese sentrum van Mecklenburg-Voorpommere en behoort vandag tot die belangrikste seehawens in die Oosseegebied. Die stad is tans ook een van die vernaamste plesierboothawens in Duitsland. Naas skeepsbou en seehandel steun die plaaslike ekonomie veral op die dienstesektor met toerisme en die Universiteit van Rostock as belangrike verskaffers van werksgeleenthede. Die Duitse stad Rostock het enkele honderd meter wes van 'n Slawiese handelswik ontstaan wat reeds in die 6de eeu deur die Kessyne gestig is – 'n Slawiese stam wat tot die stamgroep van die Wilse behoort het.


F.C. Hansa Rostock is 'n Duitse sokkerklub uit die stad Rostock in die deelstaat Mecklenburg-Voorpommeren. In 1954 het die Oos-Duitse sokkerowerhede besluit dat SC Empor Lauter, 'n span uit Sakse, na Rostock moes verhuis. Die naam van die klub is verander in SC Empor Rostock. In 1965 is FC Hansa Rostock gestig deur spelers wat die Empor-klub verlaat het. Die klub was die laaste kampioen van die voormalige Duitse Demokratiese Republiek en is na die hereniging van Duitsland saam met Dynamo Dresden uit die DDR-Oberliga tot die Bundesliga toegelaat. Teen alle verwagtinge in het Hansa Rostock goed gepresteer en 10 jaar in die Bundesliga gebly voor relegasie in die 2005/06-seisoen. Vanaf die 2007/08-seisoen is Rostock weer terug in die Bundesliga. Oos-Duitse kampioen 1991 FDGB-Pokal 1991 Amptelike klubblad Abseits Guide to German Soccer


Die Kulturzentrum Schlachthof is 'n voormalige slaghuis in Nordstadt, die noordelike deel van Kassel, Duitsland, wat nou as 'n kultuursentrum gebruik word. Nordstadt is 'n kosmopolitiese deel van Kassel met immigrante- en vlugtelinggroepe uit Spanje, Italië, Iran, en Eritrea. Die Schlachthof beskik oor sewe groepruimtes vir groepe en verenigings, 'n kombuis, twee musiekoefenkamers, 'n kroeg en biertuin. Die sentrum se kultuurprogram sluit ongeveer 220 gebeurtenisse per jaar in wat wissel van wêreldmusiek, jazz, komedie en popmusiek (van HipHop en punk tot Neo-Folk), asook werkswinkels, lesings en uitstallings. Duitse lesse en verskeie vorms van advies en berading word ook by die sentrum aangebied. Die documenta 12 uitstalling het gebruik gemaak van die kultuursentrum as 'n uitstalruimte. Webwerf van die Kulturzentrum Schlachthof, Besoek op 24 Desember 2007


Die drakebootfees is een van die oudste feeste wat jaarliks in China gevier word, op die 5de dag van die 5de maanmaand (die datum val gewoonlik in Junie van die Gregoriaanse kalender). Algemeen word die fees beskou as een van die vier belangrikste jaarlikse feeste in China. Die fees word gehou as 'n dankdiens vir kos en water tydens die droë seisoen. Tydens die drakebootfees word een van China se vroegste digters Qu Yuan (340 v.C. – 278 v.C.) se lewe herdenk. Die fees word gehou deur draakbootwedvaarte te hou en Zongzi (of Tsungtzu) te eet. Die draakbootwedvaart word begelei met harde tromslae, wat ritme aandui vir die roeiers. Volgens tradisie vaar die draakbote uit op die rivier om die lewe van die Qu Yuan te red. Zongzi is saamgeperste gekookte ryskoekies wat toegevou word in plantblare en vasgebind word met 'n gekleurde toutjie. Tradisioneel roei deelneemers aan die fees uit op die rivier met draakbote. Later het die mense begin om die ryskoekies te eet as deel van die feesverrigtinge. Volgens oorlewering het Qu Yuan homself verdrink in die Miluorivier in die provinsie Hunan, nadat die koning geweier het om na sy raad te luister.


Die Afsluitdyk (Nederlands: Afsluitdijk) is 'n dyk in Nederland wat sedert 1932 die Ysselmeer (die voormalige Suidersee) van die Waddesee afsluit. Dit loop van Den Oever op die voormalige eiland Wieringen na die Friese dorpie Zurich. Die dyk is 30 kilometer lank en so 90 meter breed, en is deel van die Suiderseewerke, ontwerp deur Cornelis Lely. Hoewel daar planne was om 'n spoorweg en 'n pad oor die dyk te laat loop, is die ruimte wat by die spuisluise gereserveer is vir die spoortrajek, gebruik om die pad te verdubbel om 'n snelweg -- A7 of E22 -- te vorm. Die woord "dyk" beteken 'n skeiding tussen land en water. Die benaming sou korrek wees in die geval as die hele IJsselmeer drooggelê was. As gevolg van 'n verandering aan die planne, het dit egter nie gebeur nie en die "dyk" het inderdaad 'n damwal geword: 'n skeiding tussen twee watermassas. Alhoewel die korrekte woord vir die struktuur 'n afsluitdam is, het die oorspronklike naam bly voortleef.


Die moderne Japannese skryfstelsel gebruik drie hoofskrifte: Kanji, 'n logografiese skrif gegrond op Chinese karakters, Hiragana, 'n lettergreepskrif, en Katakana, 'n lettergreepskrif. Tot 'n mindere mate gebruik moderne geskrewe Japannees ook romaji, die gebruik van die Latynse alfabet in Japannees. Voorbeelde van die gebruik sluit in afkortings soos "CD" en "DVD". Dit is ook moontlik om gesproke of geskrewe Japannees geheel en al in die Latynse alfabet te skryf. Verskeie stelsels vir die romanisering van Japannees word gebruik. Geromaniseerde Japannees, wat ook as rōmaji bekend staan, word baie keer deur buitelandse studente van Japannees gebruik terwyl hulle nog nie die drie hoofskrifte bemeester het nie. Hoewel daar vandag algemene ondersteuning vir direkte invoer van kana op rekenaars is, gebruik moedertaalsprekers baie keer wāpuro rōmaji of "woordverwerker-romaji" om Japannees op rekenaars in te voer.


Orbit Downloader is 'n gratissagteware program (Engels: freeware) wat omtrent enige lêertipe kan aflaai. Die program kan ook onder Linux werk op die Wine-skakelvlak, wat dit moontlik maak om Windows programme onder Linux te laat loop. Orbit Downloader word gedurig verbeter en verder ontwikkel. Dit besit 'n ingeboude Greper (Grabber: Grab++) wat addisioneel aangeskakel kan word om agtergrondmonitering te doen en selfs geïntegreerde (embedded) Flash Video-lêers van webwerwe soos YouTube, Dailymotion, Metacafe ens. te kan aflaai. Daar is ook 'n forum om rugsteun te verkry, foute te rapporteer en om wense vir verdere ontwikkelings voor te stel. Orbit Downloader ondersteun die volgende protokolle: HTTP HTTPS FTP Metalink RTSP (Real-Time Streaming Protocol) PNM (hernoem PNM tot RTSP) MMS (Microsoft Media Services) NSS (hernoem NetShow Services tot MMS) RTMP Orbit Downloader werk met die meeste van die groter webblaaiers soos Opera, Mozilla Firefox, Microsoft Internet Explorer, Maxthon en Netscape. "Changelog". OrbitDownloader.com (in Engels). Innoshock. 16 April 2010. Geargiveer vanaf die oorspronklike op 27 Julie 2018.


Die Nara-tydperk (奈良時代, Nara-jidai?) in die geskiedenis van Japan dek die tydperk van 710 tot 794 n.C.. Keiserin Gemmei (元明天皇 Gemmei Tennō) het die hoofstad die Heijō-kyō (平城京, hedendaagse Nara) gevestig. Behalwe vir 5 jaar (740-745), toe die hoofstad vir 'n kort tydperk weer geskuif is, het dit die hoofstad van die Japanse beskawing gebly totdat Keiser Kammu (桓武天皇 Kammu Tennō) 'n nuwe hoofstad Nagaoka-kyō (長岡京) gevestig het in 784 voor dit na Heian-kyō (平安京), of Kioto (京都), geskuif is 'n dekade later in 794. Die grootste deel van die Japannese samelewing was gedurende die tydperk betrokke by landbou wat om klein dorpies beoefen is. Meeste inwoners het die Sjinto-geloof beoefen gegrond op die aanbidding van natuurlike en voorouergeeste (kami). Die hoofstad by Nara is volgens die model van Chang'an (長安, die hedendaagse Xi'an, 西安), die hoofstad van Tang China (唐) gebou.


Elektronewel (Engels: Electrosmog – smog is 'n samestelling uit smoke en fog – 'n samestelling uit 'rook' en 'mis') is 'n informele disfemisme vir verskeie tegnies veroorsaakte elektriese, magnetiese en elektromagnetiese velde. Die begrip word gebruik deur mense wat vrees dat dié velde 'n (sover onbewese) skadelike uitwerking het op mense. Om skade deur 'n termiese uitwerking te vermy, is daar (wetlike) limiete vasgelê vir plekgebonde senders. Vir ander toerusting word die SAR-Waarde voorgestel, waarvoor 'n limiet van 2 W/kg aanbeveel word, maar nie wetlik vereis word nie. Die tipiese waarde van toerusting, soos WLAN-senders en dies meer. By mobiele telefone (selfone) hang die uitset af van die aktuele uitsaaikrag en lê by alle huidige toerusting onder die limiet, alhoewel daar selfone met hoër en laer uitstralings gemeet is. Elektrosensitiwiteit Sweedse assosiasie vir elektro-sensitiewe mense Bondsdepartement vir stralingsveiligheid Geargiveer 28 Januarie 2008 op Wayback Machine Bio-elektromagnetiese Vereniging Hierdie artikel is ’n saadjie. Voel vry om Wikipedia te help deur dit uit te brei.


Elektrosensitiwiteit, ook soms verwys na as elektromagnetiese hipersensitiwiteit, is 'n toestand waar 'n persoon fisiese of psigiese simptome ervaar wat volgens hulle veroorsaak word deur elektromagnetiese velde of ander elektromagnetiese golwe teen blootstellingsvlakke wat deur die algemene publiek sonder probleme verdra word. Of die elektromagnetiese veld die lyers se simptome veroorsaak is 'n omstrede kwessie, maar bewyse van uitlokkingstudies dui daarop dat daar geen verband is nie. In 'n onlangse hersiening van die leesstof wat die verband tussen die simptome en die elektromagnetiese velde ondersoek, is daar sewe studies gevind wat wel 'n verband gevind het, terwyl 24 ander studies geen sulke verband kon vind nie. Uit die sewe positiewe studies, kon twee egter nie met dieselfde resultate herhaal word nie, drie daarvan het ernstige metodologiese tekortkominge gehad en die laaste twee het kontrasterende resultate gehad. Die Wêreldgesondheidsorganisasie (WGO) het verklaar dat daar geen bekende wetenskaplike grond is vir die mening dat elektrosensitiwiteit veroorsaak word deur 'n blootstelling aan elektromagnetiese velde nie. Terwyl individue se gerapporteerde simptome wyd wissel, is daar geen spesifieke simptome wat verband hou met beweerings van elektrosensitiwiteit nie.


Andrei Iwanowitsj Kobila (Russies: Андрей Иванович Кобыла) was ’n voorvader van die tsaars van die Huis van Romanof asook baie ander Russiese adellike families. Hy word net een keer in kontemporêre geskrifte genoem: toe hy in 1347 deur grootprins Semjon die Trotse na Twer gestuur is om Semjon se bruid te ontmoet. Nie sy afkoms of presiese posisie aan die hof word genoem nie, en dit het aanleiding gegee tot talle bespiegelings. Later jare is dikwels beweer dat Kobila baie beroemde voorouers gehad het, soos dat sy pa ’n beroemde prins en rebel van Pruise was wat na Rusland gevlug het. In die laat 17de eeu is ’n fiktiewe stamboek gepubliseer waarvolgens hy van Julius Caesar afstam. Sy oorsprong was waarskynlik minder luisterryk. Kobila is nie net Russies vir "merrie" nie, sy verwante het ook byname van perde en huisdiere gehad en dit dui daarop dat hy die afstammeling van ’n koninklike ritmeester was. Een van Kobila se seuns, Fjodor, ’n bojaar in die doema van Dmitri Donskoi, se bynaam was Kosjka (kat). Sy afstammelinge het die van Kosjkin aangeneem en dit is later verander in Zacharin.


Ernest Jones was 'n aanhanger van Sigmund Freud en word beskou as die stigter van die psigoanalise beweging in Brittanje. Hy is gebore in Gowerton, Wallis, in 1879 op Nuwejaarsdag. Hy is opgelei as 'n dokter, maar weens beweringe van onetiese gedrag teenoor jong vroulike pasiënte, moes hy padgee uit Londen. Hy het vanaf 1908 tot 1913 in Kanada gewerk. In hierdie tydperk was hy ook instrumenteel om psigoanalise in die VSA te vestig. In 1913 is hy terug na Engeland, waar hy gepraktiseer het as 'n psigoanalis. Hy het die Londense Psigoanalitiese Vereniging begin en was verantwoordelik vir verskeie publikasies en lesings rakende verskeie aspekte van die vakgebied. Jones was ook President van die Internasionale Psigoanalitiese Vereniging vanaf 1920 tot 1924 asook 1932 tot 1949. In 1920 het hy ook die International Journal of Psychoanalysis begin, en was redakteur tot 1939. Die Britse Mediese Vereniging het amptelike erkenning gegee aan psigoanalise in 1929, en dit was grootliks te wyte aan die aktiewe bydraes van Jones. Hierna het die BBC hom verwyder van hulle lys van sprekers wat gevaarlik sou wees vir publieke moraliteit en in 1932 het hy reeks uitsendings behartig rakende psigoanalise.


Kopenhagen (Deens: København, Sweeds: Köpenhamn) is die hoofstad van Denemarke. Kopenhagen het 'n oppervlakte van 88,25 vierkante kilometer en 'n bevolking van 549 050 (soos op 1 Januarie 2012). Die agglomerasie van Kopenhagen - die tweede grootste in Noord-Europa na Stockholm - het 1,21 miljoen inwoners. Kopenhagen is aan die Öresund en op die eilande Seeland en Amager geleë en word deur 'n gekombineerde tonnel en brug met 'n totale lengte van 16 kilometer met Malmö in Swede verbind. In teenstelling met baie ander Europese metropole is min aangrensende stede by Kopenhagen ingelyf - die stad Frederiksberg met 93 000 inwoners is byvoorbeeld as 'n enklawe in die stadsgebied van Kopenhagen geleë. Kopenhagen is 'n beduidende handelsmetropool met masjienbou, porselein- en tekstielvervaardiging, elektrotegniese, farmaseutiese, chemiese en grafiese nywerhede, brouerye, skeepsbou en 'n olieraffinadery. Die seehawe van Kopenhagen beskik oor 'n groot houerterminaal en veerbootverbindings na Swede. Die internasionale lughawe is in Kastrup geleë, en sedert 2002 beskik Kopenhagen ook oor 'n moltreinstelsel.


BMW (kort vir Bayerische Motoren Werke AG) is 'n Duitse maatskappy wat weelde- en sportmotors, asook kragtige motorfietse vervaardig. Hulle hoofkantoor is in München. BMW besit BMW Mini en Rolls-Royce. Hulle het voorheen ook Rover besit. Hulle huidige slagspreuk in die Verenigde Koninkryk is "The Ultimate Driving Machine", terwyl dit in Suid-Afrika en die VSA "Sheer Driving Pleasure" is. In Afrikaans is die slagspreuk "Loutere bestuursgenot". BMW se kompetisie sluit in Alfa Romeo, Audi, Lexus, Mercedes-Benz, Volvo en Porsche. BMW is in 1913 naby München gestig. Die vervaardiger het aanvanklik gespesialiseer daarin om vliegtuigenjins te bou en dit is ook waarvandaan die wapen van die vervaardiger afkomstig is. Dit stel die draaiende skroef van 'n vliegtuig voor. BMW het gedurende 2006 amptelik die grootste vervaardiger van luukse motors in die wêreld geword. Tydens die vroeë 2000's het BMW 'n nuwe ontwerphoof, Christopher Bangle, aangestel. Sy ontwerpe het onder die spervuur gekom, en die media het na die nuwe ontwerpe verwys as "Bangled" of "Bangle-ized".


Die besigheidsargitektuur is 'n onderafdeling van 'n ondernemingsargitektuur. Die besigheidsaritektuur beskryf hoe 'n besigheid georganiseer word ten einde welvaart te skep vir die besigheid se aandeelhouers deur waarde toe te voeg vir kliente. 'n Besigheids argitektuur kan beskryf word op verskillende vlakke naamlik: Proses Waardeketting Voorsieningskanaal Hierdie artikel is ’n saadjie. Voel vry om Wikipedia te help deur dit uit te brei.


Die Eurasiese Plaat is een van die grootste tektoniese of kontinentaalplate van die Aarde. Dit bevat byna die hele vasteland van Europa en Asië, met uitsondering van die Indiese subkontinent en die Verre Ooste van Rusland. Die Eurasiese Plaat dra ook Indonesië, die Filippyne, die suide van Japan en 'n deel van Ysland, asook die oostelike helfte van die Noord-Atlantiese Oseaan en groot dele van die Noordelike of Arktiese Oseaan. Die Eurasiese Plaat grens kloksgewys aan die Noord-Amerikaanse Plaat, die Filippynse Plaat, die Australiese Plaat, die Indiese Plaat, die Arabiese Plaat en die Afrikaanse Plaat. Moontlik bestaan daar in die oorgangsgebiede tussen die groot plate 'n aantal kleiner plate; hiervoor is egter nog geen wetenskaplike bewys gelewer nie.


Edward George Earle Bulwer Lytton, 'n skrywer en politikus is gebore op 25 Mei 1803 in Londen. Hy ontvang sy opvoeding deur middel van private opvoeders en ook van Trinity College in Cambridge. Hy sterf op 18 Januarie 1873. Hy was die outeur van, onder andere, die bekende frase "die pen is magtiger as die swaard" en die openingslyn "dit was 'n donker en stormagtige nag" (it was a dark and stormy night). Alhoewel hy gewild was in sy leeftyd, word hy vandag met swak skryfstyl geassosieer. Die San Jose Staatsuniversiteit in Kalifornië het selfs 'n jaarlikse tong-in-die-kies kompetisie, die Bulwer-Lytton Fiction Contest wat pryse toeken aan die slegste openingslyne. Bulwer-Lytton het internasionale bekendheid verwerf met sy geskiedkundige roman: "Die laaste dae van Pompeii" in 1834. Sy roman Zanoni is geskryf net voordat die Orde van die Rosekruis weer na vore getree het in die 19de eeu. Zanoni beskryf die lewe van twee rosekruisers van die 18de eeu, Zanoni en Mejnour as die laaste oorlewendes van die Orde van die Rosekruis in die 18de eeu.